Рўзани бузувчи нарсалар | Мусулмоннинг қулай йўриқномаси\nБош саҳифа/Bo'limlar/Рўзангиз/Рўзани бузувчи нарсалар\nРўзани бузувчилар — рўзадор сақланиши керак бўлган нарсалардир. Чунки, улар рўзани бузадилар. Улар қуйидагилардир:\nЕйиш ва ичиш. Аллоҳ таоло айтди:\nУнутгани боис еган ёки ичган одамнинг рўзаси раводир ва у гуноҳкор бўлмайди. Бу ҳақда Расулуллоҳ соллаллоҳу алайҳи ва саллам шундай дейдилар: «Рўзадорлик ҳолатида унутиб еган ва ичган одам рўзасини давом эттирсин. Чунки, уни Аллоҳ едирган ва ичирган» (Имом Бухорий: 1831; Имом Муслим: 1155).\nЕйиш ва ичиш маъносидаги нарсалар.\nТанага озиқлантириш мақсадида етарли бўлмаган туз ва озуқа моддаларни игна воситасида юбориш. Булар ҳам еб, ичиш ўрнига ўтади ва унинг ҳукмида бўлади.\nБеморга қон қуйиш. Чунки, қон танани озиқлантиради. Шу боис унга ейиш ва ичиш ҳукми берилади.\nБарча турдаги тамаки (маҳсулотлари)ни чекиш. Чунки у ҳам ичга тортиш билан танани заҳарли моддалар билан таъминлайди.\nЖинсий алоқа. Эркак олати бошининг маний нозил бўлсин ёки бўлмасин хотин қинига кириши.\nЎз ихтиёри билан ёки кафтаки воситасида шаҳват сувини чиқариш ва шунга ўхшаш ҳолатлар.\nУйқу асносида бўлган иҳтилом бундан мустаснодир.\nРўзасини очадиган даражага бормай нафсини жиловлай олган эркакнинг, рафиқасидан бўса олиши жоиздир.\nИхтиёрсиз қусилган пайтда рўза очилмайди. Бу ҳақда Расулуллоҳ соллаллоҳу алайҳи ва саллам шундай деганлар: «Қусиш ғолиб келган рўзадор қазосини тутмайди. Ўзини мажбурлаб қусган одам, рўзасининг қазосини тутиб беради» (Термизий: 720; Абу Довуд: 2380).\nҲайз ва нифос қонларининг келиши.\nКуннинг охирги дамларида бўлса ҳам ҳайз ёки нифос қони келиб қолса, рўза бузилади ёки ҳайз кўраётган аёлнинг қони субҳи содиқдан сўнгра тўхтаган бўлса, ўша кунги рўзаси раво бўлмайди. У, ўша куни рўза тутмайди. Чунки Расулуллоҳ соллаллоҳу алайҳи ва саллам: «Агар ҳайз кўрса, рўза ҳам тутмайди ва намоз ҳам ўқимайди-ку, ахир?!», деганлар (Имом Бухорий: 1850).\nАёл кишидан ҳар ой келиши одат тусига айланган ҳайз ёки туғруқдан кейин келган нифос қонларидан бошқа бирон касаллик туфайли чиққан қон, рўзага зарар бермайди.\nБеморга таом ва ичимлик ўрнига берилаётган озиқ дорилар, рўзани бузадиган нарсалардан ҳисобланади.\nАллоҳ таоло рўза тутмаслика рухсат берган кимсалар\nАллоҳ таоло Рамазон ойида енгиллик, раҳмат ва қулайлик бўлсин дея одамларнинг бир неча тоифасига рўза тутмаслик рухсатини берган. Улар қуйидагилардир:\nРўза туфайли зарар кўрадиган бемор. Бундай бемор рўза тутмаслиги ва Рамазон ойидан сўнгра тузалгач, рўзасининг қазосини тутиб бериши жоиздир.\nКексалиги ёхуд тузалмайдиган касаллиги туфайли рўза тутишдан ожиз бўлган кимсалар.\nБундай одамларнинг рўза тутмасликлари ва тутмаган ҳар куни учун бир мискинни тўйдиришлари жоиздир. Бунда ўз мамлакатларидаги озуқадан бир ярим килограмм беради.\nМусофир, саёҳати ва муваққат туриши асносида рўза тутмаслиги ва тутмаган кунларининг қазосини Рамазон ойидан сўнгра тутиб бериши жоиздир.\n«Ва ким хаста ёки мусофир бўлса, у ҳолда (рўза тутолмаган кунларининг) саноғини бошқа кунларда (тузалгач ёки сафардан қайтгач) тутади. Аллоҳ сизларга енгилликни истайди, сизларга оғир бўлишини истамайди» (Бақара: 185).\nҲайз ва нифос қони келган аёллар.\nҲайз ва нифос қони келаётган аёлларнинг рўза тутишлари ҳаром бўлиб, тутган рўзалари раво бўлмайди. Уларнинг ҳар иккиси ҳам Рамазон ойидан сўнгра тутмаган кунлари рўзасининг қазосини тутиб беришади (Қаранг: 96-бет).\nҲомиладор ва эмизикли жувонлар ўзлари ёки фарзандларининг соғлиғига зарар келишидан қўрқсалар, рўза тутмайдилар ва тута олмаган кунларининг қазосини тутиб берадилар.\nРамазон ойида рўза тутмаган одамнинг ҳукми нима?\nБирон сабабсиз Рамазон рўзасини тутмаган ҳар бир одам гуноҳи азиймга қўл ургани ва Яратганнинг амрига хилоф иш қилгани боис, Аллоҳ таолога тавба қилиши ва тутмаган кунларининг қазосини тутиб бериши фарздир. Рўзасини жинсий алоқа билан очиб юборган одам эса ўша кун рўзасининг қазосини тутиш билан бирга, қилган гуноҳининг каффорати — битта қулни озод қилиши, яъни битта мусулмон қулни харид қилиб, ҳурриятига қовуштириши керак. Зеро, Ислом дини инсониятни қулликдан ва ҳар бир ҳолатдаги бандиликдан озод қилишга катта аҳамият берган. Агар бундай имконият бўлмаса — ҳолбуки, бугунги кунда қуллар қолмаган — икки ой пайдар-пай рўза тутади. Агар бунга ҳам қодир бўлмаса олтмишта мискиннинг қорнини тўйдиради.\nАллоҳ таоло бир йилда бир ойгина рўза тутишга буюрган бўлсада, ўзида куч ва имконият топган одамларни ажру савобларини кўпайтиришлари учун бошқа кунлари ҳам рўза тутишга рағбатлантирди. Ўша кунлардан намуналар:\nОшуро куни ва ундан бир кун олдинги ёки кейинги кунлар.\nОшур куни — исломий тақвимга кўра биринчи ой — Муҳаррамнинг ўнинчи кунидир. У — Аллоҳ таоло Мусо алайҳиссалом ва унинг тарафдорларини Фиръавн ва унинг қўшинидан қутқарган кундир. Мусулмон у кунда Аллоҳ таолонинг Мусо алайҳиссаломни қутқаргани учун шукрона келтириб ҳамда Расулуллоҳ соллаллоҳу алайҳи ва салламнинг ўша куни рўза тутган эканига эргашиб рўза тутади. Бу ҳақда Расулуллоҳ соллаллоҳу алайҳи ва саллам шундай деганлар: «Ундан аввал ёки кейин бир кун рўза тутинглар!» (Имом Аҳмад: 2154).\nРасулуллоҳ соллаллоҳу алайҳи ва салламга у кунги рўза ҳақида савол берилганида: «У ўтган йил(нинг гуноҳлари)га каффорат бўлади», деб жавоб берганлар (Имом Муслим: 1162).\nАрафа — исломий тақвимга кўра ўн иккинчи ойнинг тўққизинчи кунидир. Бу кунда ҳожилар Арафот тоғида тўпланишади ва Аллоҳ азза ва жаллага дуолар қилиб, ялиниб-ёлворишади. Бу — йил давомидаги энг фазилатли кундир. Бу куни рўза тутиш ҳаж қилмаган мусулмонлар учун машрудир. Расулуллоҳ соллаллоҳу алайҳи ва салламга Арафа кунидаги рўза ҳақида савол берилганида: «Ўтган йилги ва йилнинг қолган кунлари(даги гуноҳлар учун) каффоратдир», деб жавоб бердилар (Имом Муслим: 1162).\nШавволнинг олти куни.\nШаввол — исломий тақвимнинг ўнинчи ойидир. Расулуллоҳ соллаллоҳу алайҳи ва саллам: «Рамазон рўзасини тутган, сўнгра унга Шавволнинг олти кунини улаган одам, гўё умри давомида рўза тутгандек бўлади», дедилар (Имом Муслим: 1164).\nҲар ойда уч кун рўза тутиш.\nАбу Ҳурайра разияллоҳу анҳу айтди: «Халилим (дўстим Расулуллоҳ соллаллоҳу алайҳи ва саллам) менга учта нарсани васият қилди ва мен уларни ўлгунимча тарк этмайман: ҳар ойда уч кун рўза тутиш, чошгоҳ намозини ўқиш ва витр намозини ўқиб ухлаш» (Имом Бухорий: 1178; Имом Муслим: 721).


Қурилиш ишларини ўлда-жўлда бажариб, маблағни ўзлаштириш билан шуғулланган корхона раҳбари жазоланди\n15:12 / 10.06.2017\nНосир Ғуломов (исм-фамилиялар ўзгартирилган) раҳбар бўлган хусусий корхона фаолияти қурилиш-монтаж ишлари билан боғлиқ эди, деб ёзади “Ҳуқуқ” газетаси.\nН.Ғуломов шартнома асосида ҳамкор ташкилотлардан буюртма олар, қурилиш ишларини бошлар, афсусланарлиси, иш ниҳоясига етар-етмас маблағларнинг бир қисмини ҳамёнига уриш ҳаракатига тушиб қоларди. Ҳисобот ҳужжатларига эса “барча ишлар якунлангани, пуллар жой-жойига ишлатилгани” ҳақидаги қайдларни киритиб, уларни ҳамкор идораларга юборарди. Сўнгра ўша идорадаги масъуллар билан “тиллашиб”, бу ишларни “иси чиқмайдиган” қилиб келарди.\nБу кирдикорлари ортидан беш марта судланиб, жиноий жавобгарликка тортилди ҳам. Бироқ булардан у ўзига тегишли хулоса чиқармаган экан.\nН.Ғуломов хусусий корхона раҳбари сифатида 2012 йилда “Қишлоқ қурилиш инвест” ИК МЧЖ Наманган филиали билан Поп тумани, “Водий” массиви ҳудудида 4 та намунавий турар жой қуриш бўйича 194 млн. 312 минг сўмлик пудрат шартномаси имзолади. Аммо қурилиш ишлари бошлангач, унинг “эски дарди” хуруж қилди. Уйлардаги ишлар якунига етмаган бўлса-да, ҳисоботларга 191 млн. 166 минг сўмлик қурилиш-монтаж ишлари бажарилгани ҳақидаги сохта ёзувларни киритди. Аслида эса 89 млн. 894 минг сўмлик қурилиш-монтаж ишлари мутлақо бажарилмаганди.\nН.Ғуломов қилмишларини давом эттириб, “Қишлоқ қурилиш инвест” ИК МЧЖ Наманган филиали собиқ етакчи мутахассиси И.Соатов билан жиноий тил бириктирган ҳолда қалбаки ҳужжатлар ёрдамида жиноятини яширишга уринади. Натижада филиал томонидан хусусий корхона ҳисоб рақамига 160 млн. 500 минг сўм маблағ ажратилади. Аммо И.Соатов содир этган жиноятининг оқибатини ўйлаб, филиал раҳбари номига берилган билдиришномага мувофиқ хусусий корхона ҳисоб рақамига ўтказиб берилган маблағнинг 31 млн. 379 минг сўмини қайтаришга эришади. Шунингдек, хусусий корхонани молиялаштириш ҳам тўхтатилади. Лекин Н.Ғуломов бунгача 27 млн. 848 минг сўм маблағни ўзлаштиришга улгурганди. Тайинки, уйлар қурилиши ўлда-жўлда қолиб, бир неча йилга чўзилиб кетади.\nЖиноят ишлари бўйича Поп тумани судида Н.Ғуломовнинг мазкур жиноий фаолияти атрофлича ўрганилиб жавобгарликка тортилди. У ўзлаштириб, талон-торож қилиб юборган маблағни жойига қўйишга мажбур бўлди.\nНаманганда ўтказилган Қуръон мусобақаси ғолиблари аниқланди


Саноат зоналарини ривожлантириш чоралари муҳокама қилинди » Мирзачўл тумани ҳокимлиги расмий сайти\nМирзачўл тумани ҳокимлиги » Янгиликлар » Саноат зоналарини ривожлантириш чоралари муҳокама қилинди\n27 май 2022 йил\nПрезидент Шавкат Мирзиёев раислигида 26 май куни ҳудудларда махсус иқтисодий ва кичик саноат зоналари ташкил қилиш, уларни зарур инфратузилма билан таъминлаш чора-тадбирлари бўйича видеоселектор йиғилиши ўтказилди.\nМаълумки, бундай мажмуалар яхлит жойлашув, қулай коммуникация эвазига саноат ривожига катта туртки бўлади. Ўтган беш йилда юртимизда қўшимча 19 та эркин иқтисодий зона ва 400 дан зиёд кичик саноат зонаси ташкил этилиб, мингдан ортиқ лойиҳа амалга оширилди. Натижада 100 мингта иш ўрни яратилиб, йилига 45 триллион сўмлик маҳсулотлар ишлаб чиқариш йўлга қўйилди. Шунингдек, саноат зоналаридаги корхоналар йилига 750 миллион долларлик экспорт ва 1 триллион сўмдан зиёд солиқ тушумларини таъминламоқда.\nЯна бир муҳим жиҳати, ҳар бир туманга, олис ва чекка ҳудудларга саноат кириб бормоқда. Хусусан, илгари саноат умуман бўлмаган 11 та туманда 205 та янги корхона иш бошлади.\nАслида, салоҳият, марралар бундан-да юқори. Лекин уларни ҳаётга татбиқ этишда сусткашлик ҳолатлари кўп. Айрим кичик саноат зоналарининг бош режаси ҳалигача тасдиқланмагани, яна баъзилари инфратузилма билан тўлиқ таъминланмагани сабабли тайёр лойиҳалар бошланмасдан турибди.\nБундан ташқари, саноат зоналарида иш бошлаш учун беш босқичли жараёндан ўтиб, ўндан ортиқ ҳужжатлар йиғиш кераклиги тадбиркорларга қийинчилик туғдирмоқда.\nПрезидентимиз бу масалаларни ҳал этиш саноатни ривожлантириш ва иш ўринларини кўпайтиришда муҳим эканини таъкидлади.\n– Бозор иқтисодиётида ҳар бир туманга, ҳар бир маҳаллага инвестиция кириб бориши керак, – деди давлатимиз раҳбари. – Жорий йилнинг ўзида 2 мингта лойиҳани амалга ошириш, 110 мингта янги иш ўрни очиш ва 1 миллиард доллар қўшимча экспорт қилиш мумкин. Бугунги муҳокамамиз замирида шу мақсад ётибди.\nЙиғилишда саноат зоналарида бўш турган 6 минг 600 гектар майдонни электр энергияси, сув, йўл ва бошқа шароитлар билан таъминлаш чоралари муҳокама қилинди. Бунинг учун 1 триллион 500 миллиард сўм ёки 2021 йилга нисбатан 2 баравар кўп маблағ ажратилиши белгиланди.\nҲудудларда текстиль-бўёқ ва терини қайта ишлаш бўйича кўплаб янги лойиҳалар тайёрланган. Бунинг учун марказлашган тозалаш иншоотлари зарур. Шу боис бундай корхоналар учун танланган жойларда замонавий тозалаш иншоотлари қуриш бўйича кўрсатма берилди.\nМаълумки, 200 миллиард сўмдан юқори бўлган лойиҳалар инфратузилмаси учун харажатларни давлат томонидан молиялаштириш жорий қилинган. Бухоро, Жиззах, Самарқанд, Сурхондарё, Фарғона ва Тошкент вилояти тадбиркорлари бу имкониятдан фойдаланиб, юқори қўшилган қийматли маҳсулотлар ишлаб чиқариш бўйича 630 миллион долларлик лойиҳалар ташаббуси билан чиққан.\nШундай лойиҳалар учун жорий йилда ҳудудларга 170 миллиард сўм ажратилиши қайд этилди. Вилоят ҳокимлари бошқа ҳудудларга бориб, бир-бирининг тажрибасини ўрганиши муҳимлиги таъкидланди.\nСамарқандда 300 гектар майдонда янги махсус саноат зонаси ташкил этилиши айтилар экан, у ерда бизнес учун қулай шароитлар яратиш, импорт ўрнини босувчи ва экспортга йўналтирилган лойиҳаларни шакллантириш бўйича кўрсатмалар берилди.\nДавлатимиз раҳбари саноат зоналарида иш бошлашдаги бюрократияга алоҳида тўхталиб ўтди. Бу борадаги тартибни соддалаштириш чоралари белгиланди. Унга кўра, эркин иқтисодий зоналарда амалга ошириладиган лойиҳаларни экспертиза қилиш ваколати Инвестициялар ва ташқи савдо вазирлигига ўтказилади. Импортда имтиёзларни қўллаш учун Лойиҳаларни ва импорт контрактларини комплекс экспертиза қилиш марказининг хулосасини олиш тартиби бекор қилинади.\nШу пайтгача саноат зоналаридаги ерлар аукционга ҳокимлик томонидан қўйилар эди. Энди инвестиция мажбуриятлари белгиланиб, мазкур зоналарнинг дирекциялари томонидан чиқарилади. Шунингдек, инвестиция мажбуриятлари тўлиқ бажарилганидан кейин, аукцион орқали олинган объектларни хусусийлаштиришга рухсат берилади.\nБуларнинг ҳисобига саноат зоналарига лойиҳаларни жойлаштириш жараёнидаги босқичлар сони камайиб, бунга кетадиган вақт 3 ойдан 1 ойгача қисқаради.\nПрезидентимиз кичик саноат зоналарида узоқ йиллардан бери фаолият юритиб келаётган тадбиркорларнинг ер ва бино-иншоотлари билан боғлиқ масалаларини ҳал қилиш бўйича ҳам топшириқ берди.\nМаҳсулотларнинг экспортбоплигини, халқаро стандарт ва истеъмолчи талабларига мослигини таъминлаш учун айрим саноат зоналарини хорижий компанияларга бошқарувга бериш, улардан инвесторларни жалб қилиш зарурлиги таъкидланди.\nЙиғилишда муҳокама қилинган масалалар юзасидан ҳокимлар ҳисобот берди, тадбиркорлар таклифларини билдирди.\nРаҳбарлар Фарғона вилоятида амалга оширилган янги лойиҳалар билан танишишди\nСавдо-саноат палатаси Жиззах вилоят ҳудудий бошқармаси бошлиғи Мирзачўлда тадбиркорлар билан учрашди\nЁш тадбиркорлар муаммолари қачон ечимини топади?


«ШАРҚ» НМАК нинг эзгулик йўлида қилаётган ишлари » Новости Узбекистана сегодня: nuz.uz\nНовости Узбекистана → Маданият ва саънат → «ШАРҚ» НМАК нинг эзгулик йўлида қилаётган ишлари\n14-03-2019 17:57 0 774 Рейтинг1 Чоп этиш\n«ШАРҚ» НМАК нинг эзгулик йўлида қилаётган ишлари\nБарчамизга маълумки ҳозирги кунда китобга бўлган меҳр кундан-кунга ортиб бормоқда. Айниқса бадиий асарга оид адабиётларни китобҳонларимиз завқ билан ўқишга киришди. Китоб дўконларига кирсангиз албатда ҳоҳлаган асарингизни топишингиз мумкин.\nАйнан мана шу мавзу юзасидан бугун Миллий матбуот марказида «ШАРҚ» НМАК томонидан ўтказилган хисоботида Ўзбекистон Ёзувчилар уюшмаси, Миллий Телерадоикомпания, Республика Маънавият ва маърифат маркази, Ўзбекистон ёшлар итифоқи каби нуфузли ташкилотлар билан доимий ҳамкорликни йўлга қўйган.\n“Шарқ” нашриёт – матбаа акциядорлик компанияси – газета – журналлар, босма нашрлар чоп этиш комплекси. Тошкент шаҳрида жойлашган. Республиканинг марказий газета ва журналларини, қаттиқ ва юмшоқ муқовадаги китоблар, брошюралар, ёрлиқлар, фотоальбомлар, тасвирий санъат маҳсулотлари ва бошқа босма маҳсулотлар чиқаради. Унинг тариxи 1921 йилда ташкил топган босмаxона ва 1924 йилда ташкил этилган”Средазкнига” нашриётидан бошланади. 1947 йилда босмаxона билан бирлаштирилиб “Правда Востока” ва “Ўзбекистони Сурx” газеталари бирлашган нашриёти. 1991 йилдан Ўзбекистон Республикаси Президенти девонининг Ишлар бошқармаси ҳузуридаги “Шарқ” нашриёти - матбаа концернига айлантирилди. 2002 йил 16 октябрдан ҳозирги номда.\nУшбу компания бугунги кунда жуда катта ўзгаришлар бўлиб ўтаётганлиги китобхонлар эътиборидан четда қолмади.\nКомпанияда босмаxона, Бош таҳририят (1991) фаолият юритади. Компания томонидан “Амир Темур жаҳон тариxида”, “Бобурнома”, “Зафарнома”, “Абдулланома” каби нодир китоблар, “XXI аср ўзбек романи” рукнида ўзбек адибларининг романлари, сайланмалари, танланган асарлари нашрдан чиқарилди.\n“Шарқ” нашриёт-матбаа акциядорлик компанияси таркибида китоб савдоси билан шуғулланувчи “Шарқ зиёкори” очиқ акциядорлик жамияти бор. Компаниянинг ишлаб чиқариш қуввати ҳар ойда умумий адади 60 млн. нусxада 80 номдан ортиқ газета, 30 номдаги журнал, шунингдек, 70,0 минг нусxагача қаттиқ муқовали, 230 минг нусxадан ортиқ юмшоқ муқовали китоблар ва рисолаларни чоп этиш имкониятини беради. Замонавий полиграфия машиналари ва ускуналари билан жиҳозланган. Компания ўзининг “Навбаҳор” санаторий – сиҳатгоҳи (Тошкент вилояти Қибрай тумани) ва “Янгиқўрғон” истироҳат маскани, болалар соғломлаштириш лагери (Тошкент вилояти Бўстонлиқ тумани)га эга.\nКейинги пайтларда корхона томонидан нашр қилинган"Алишер Навоий қомусий луғати" "Заҳриддин Муҳаммад Бобур энциклопедияси", "Тиббиёт энциклопедияси" каби фундаментал адабиётлар чоп эитишга тайёрланди.


Ўзбекистонда дорини сотиш тартибга солинадиган бўлди?\n20 октябр 2021, Тошкент вақти: 11:27\nҲозирча Ўзбекистондаги аптекалардан истаган дорини рецептсиз сотиб олиш мумкин.\n17 август куни Ўзбекистон соғлиқни сақлаш вазирлигининг дори воситаларини сотиш ва сотиб олишга оид 191-сонли буйруғи чиқди. Мутахассислар мазкур қарор шу пайтгача антибиотик ёки психотроп воситалари каби кучли дориларни рецептсиз сотиш амалиётига чек қўйишига умид қилмоқда.\nТиббий муассасаларда дори воситаларини тайинлаш ва беморнинг дориларни аптекадан харид қила олиши учун жорий қилинаётган рецептлар мамлакат соғлиқни сақлаш тизимида анчадан бери кутилган янги тартиб бўлади, демоқда мутахассислар.\n“Дори-дармон” Ўзбекистон давлат акциядорлик ширкатининг мутасаддиси 191-сонли буйруқ асосида жорий қилинаётган рецепт формаси аҳолига етказиб берилаётган дорлар сифатини назорат қилишнинг воситаси бўлади, дейди.\n- Бошқача¸ формаси ҳам бошқача. Уч қисмдан иборат йирит олинадиган талон қисмлари бор. Улар муассасага қайтарили, тиббий ҳужжатга ëпиштирилади. Бунда дорини олганлиги тўғрисида маълумот¸ бунинг асосида қаердан бу дори¸ мисол учун Ўзбекистон республикаси Соғлиқни сақлаш вазирлигида давлат рўйхатидан ўтганми¸ яъни рухсатномаси борлигини билиб олишимиз мумкин, - дейди исми сир қолишини истаган “Дори-дармон” ширкати вакили.\nЎзбекистон дори воситалари бозорини тадқиқ қилган қозоғистонлик фармацевт олим Талгат Нургожин Ўзбекистонда дориларни рецепт бўйича сотиш тизими жойри қилинаётгани анчадан бери кутилган ижобий қадамдир, дейди.\n- Давлат беморларга сотилаётган дориларни назорат қилиши, биринчидан, мамлакатга қанча дори воситалари олиб киритилаётгани ва қанчаси истеъмол қиланаётганини кузатиб бориш имконини беради. Рецептларни ишлатиш стандартлари ҳар доим, хусусан Совет даврида ҳам бўлган. Лекин пост-совет даврида Ўзбекистонда дори воситалари таъминоти ҳаминқадар аҳволга келиб қолгани боис, бу тизимга эътибор берилмай қўйди. Ҳар қандай врач бирор қоғозга дориларининг номини ёзиб берарди ва бемор аптекага бориб, уни сотиб оларди. Бунда дорининг сифати, унинг бугунги андозаларга тўғри келиши ҳеч кимни қизиқтирмас эди. Ҳозир эса, агар бундай тизим жорий қилиниб, амалда ишлайдиган бўлса, бу давлатнинг дори воситаларини назорат қилиш йўлида қўйяётган ижобий қадами, деб ҳисоблаш мумкин,- дер экан профессор Нургожин бундай тизим қалбаки ва сифатсиз дорилар ҳамда дори воситаларининг бозорларда сотилишига оид муаммоларнинг ҳал этилишига ҳам ҳисса қўшади, дея қўшимча қилади.\n“Дори-дармон” давлат ширкати мутасаддиси ҳам шу пайтгача Ўзбекистонда бундай тизимнинг ишламай келгани қозоғистонлик ҳамкасби тилга олган муаммолардан ташқари кўплаб қонунбузарликларга сабаб бўлганини айтади.\n- Олдин битта доктор битта фирмага вакил бўлиб олиб, ëмонлашмас албатта, мен доктормасман провизорман, буларни гапирсам ҳам нотўғри бўлади рўза кунида ҳозир, лекин ҳаммаси фирманинг дорисини ёзиб берарди ва бемор бориб ўша фирманинг дорисини сотиб оларди. Мана энди бундай қонунбузарликларга чек қўйиладиган бўлди. Бу Ўзбекистон ҳукумати чиқарган меъёрий ҳужатларнинг назоратини яхшилайдиган бир восита бўлади, менимча.\nБундан ташқари, деб давом этади фармацевт суҳбатдошимиз, вазирлик буйруғида кўзда тутилган тизим ишга тушадиган бўлса, антибиотик ва психотроп дори воситалари каби кучли препаратларнинг бундан кейин рецептсиз ёки бозордан сотиб олиш ҳолллари олдини олишга имкон беради.\n- Худди мана шу нарсага энди нуқта қўйилади. Дорилар ҳам ҳозир бир кўрилганда бир хил вақтларда гиëҳванд, психотроп, прикурсорлардаям беморнинг ўзиники деб, касаллик тарихига ёзиларди. Ҳаммаси бир парча қоғозга берилар эди. Лекин бу қоғозни касал врачга олиб келиб туриб, сўзи бўйича ëзилади у ерда, ëнидаги аптекадан олиб келдим деса, бу дорининг қалбакилигини ҳам, сифатини ҳам билиб бўлмасди бунинг. Ҳозир Ўзбекистон республикаси Соғлиқни сақлаш вазирлигида давлат реестри бор. Давлат реестрида рухсат берилган дорилар. Бу нима дегани? Мана шу дори реакция берса, бирор заводда чиқарилган дори касалнинг ҳолатига салбий таъсир қилса, ўшанинг олдида жавобгарлиги ошади. Истеъмолчини ҳимоя қилиш қонунидаги беморни ҳимоя қилиш воситаси эди. Лекин қоғозга ëзиб бергани ҳолларда ҳеч нарсани исботлаб бўлмайди. Чеки бўлмаса, мен бермаганман, фалонча эди деб исботлаб бўлмайдиган нарса эди. Мана бу ҳужжат ҳалиги тиббий ҳужжатга ëпиштириладигани буни назорат қилиш имконини беради ва одамларда масъулиятни оширади, - дейди “Дори-дармон” давлат ширкати мутасаддиси.\n191-сонли буйруққа асосан жорий қилинаётган рецепт формаси “Дори-дармон” вакили айтганидек уч қисмдан иборат бўлади, унинг бир қисмини шифкор, яна бир қисмини аптекачи тўлдиради. Янги тизим аҳолига етказилаётган дорилар сифатини таъминлашда ижобий рол ўйнаши айтилаётган бўлсада, рецепт формаси шифокорлар учун ҳам, аптекачилар учун ҳам қўшимча иш ва умуман қоғозболикнинг ошишига олиб келмайдими?\nФарғонадаги юзлаб дорихоналардан бирининг хўжайини Акмалжон соғлиқни сақлаш вазирлиги буйруғи ҳақида эшитмган. Лекин у ўзи учун ортиқча иш бўладиган янги тизимнинг ижобий томонлари кўпроқ, деган фикрда.\n- Ортиқча иш бўладию, лекин у сиз айтаëтгандай бўлса, бир томондан яхши бўларди. Анавиндай дорилар бўлмайдида¸ ҳалиги қалбаки дорилар бўлмайди. Ҳамма дори фирмадан сертификати билан бериладию. Дорини сотсангиз, ўша дорининг сертификатини ëзиб қўйсангиз, унда бозордан, ҳар хил жойлардан келаëтган дорилар сотилмайди аптекада. Тоза дорилар сотиладиган бўлиб қолади. Зиëни бўлмайди, сертификатини битта-битта бериш керак бўлса, озгина иш кўпаяди холос. Унақа зиëни йўқ. Қалбаки дориларни бозорлардан олиб келиб, сотадиганларга зиëн бўлади, дейди аптекачи Акмалжон.\nЎзбекистон дори воситалари бозорини тадқиқ қилган қозоғистонлик профессор Талгат Нургожин ҳар бир янгиликнинг ўзига хос ижобий ва салбий томонлари бўлади, Ўзбекистонда жорий қилинаётган рецептлар тизимининг ижобий томонлари кўпроқдир, дейди.\n- Албатта, бу маълум миқдорда қоғозбозликни кўпайтиради. Лекин бунингсиз дориларни назорат қилишнинг илжои ҳам йўқ. Агар аптека компьютерлашган бўлса, маълумотларни тўплаб бориш анча енгиллашади ва қоғозбозлик ҳам камаяди, албатта. Ҳозирча қоғоз ишлари бироз кўпаяди, лекин янги тизимнинг яхши томонлари кўпроқ эканини айтиш жоиз, - дейди профессор Талгат Нургожин


Советлар Фин урушида ғалаба қозонган. Унда нега байрам қилинмайди? | Azon.uz - Ахборот-таҳлилий портал\nСоветлар Фин урушида ғалаба қозонган. Унда нега байрам қилинмайди?\n3150 09:45 16.06.2022\n1940 йилнинг 12 мартида собиқ Иттифоқ тарихидаги яна бир уруш ниҳоясига етган эди. Уруш оқибатида Финляндия ўз ҳудудининг 11 фоизи ва катталиги жиҳатидан икинчи йирик шаҳри Виборгни қўлдан бой берди. Бироқ нега собиқ Иттифоқ пайти ҳам, ҳозирги Россияда ҳам “шонли” Қизил Армиянинг ўша урушдаги жасоратлари васф этилмайди, байрам қилиниб, парадлар уюштирилмайди? Ёки бу урушнинг кўпчиликдан яшириладиган томонлари борми?\nУрушнинг сабаблари дастлаб соф ҳудудий эканлиги айтилган: советлар чегара Ленинградга жуда яқинлиги, уни 90 км узоқроққа кўчириш кераклигини талаб қилишган. Финлар бунга рози бўлмаган.\nОчиқ ёлғон: финлар провокация қурбони бўлмаслик учун анча олдин барча артиллерия қуролларини чегарадан узоқлаштиришган эди. Финляндия Россия билан ҳарбий тўқнашув юз берган тақдирда ҳам муваффақиятга умид қила олмас эди. Бунинг устига ўша йилларда Финляндия жамоатчилигида пацифистлик – тинчликсеварлик кайфияти ҳукмронлик қиларди.\nФинляндиянинг ўша пайтдаги аҳволи\nПулни тежаш учун 1927 йилдан бери Финляндияда умуман ҳарбий машқлар ўтказилмаган, армияни молиялаштириш парламент томонидан доимий равишда қисқартирилаётган эди. Бунга ҳеч қандай таҳдид йўқлиги ва СССР билан узоқ муддатли ҳужум қилмаслик тўғрисида шартнома имзолангани сабаб бўлган эди. Ажратилган маблағ армияни сақлаб туришга зўрға етарди.\nПарламент қурол сотиб олиш учун умуман пул ажратмаган. Бутун ҳарбий саноат учта: патрон, порох ва артиллерия заводларидан иборат эди. Бунинг устига, танклар ва ҳарбий авиацияси ҳам йўқ бундай давлат қудратли қўшниси билан чегарада ҳарбий провокацияларни бошлаши мумкинмиди?!\nШунга қарамай, 30 ноябрь куни эрталаб соат 8:00 да Ленинград ҳарбий округи қўшинлари Финляндия чегарасини Карелия бўйнида ва бошқа бир қатор ҳудудларда кесиб ўтди. Худди шу куни Совет самолётлари Хельсинкини бомбардимон қилди ва пулемётлардан ўққа тутди.\nЎқ ва бомбалардан, асосан турар-жой ва иш жойлари зарар кўрди. Европа дипломатларининг норозилигига жавобан Молотов совет самолётлари Хелсинкига очликдан азият чекаётган аҳоли учун нон ташлаётганини айтди. Шундан сўнг, финлар совет авиациясини «Молотов нон саватлари» деб аташган.\nЧегарани Ленинграддан узоқлаштириш ҳам ҳеч бўлмаганда қандайдир изоҳласа бўладиган сабабдир, лекин нима учун Қизил Армия Финляндиянинг биринчи аҳоли пункти - Терийоки қишлоғини эгаллаб олганида, урушнинг биринчи кунида дарҳол у ердаги ҳукуматни алмаштириб, ўрнига Москвадан олиб келинган фин коммунисти Отто Куусинен бошчилигида “халқ республика”си ҳаракатини бошлади?\nСоветларнинг босиб олинган давлатларга қилинган ҳужумларда босқин қилган томон эмас, балки мазлум халқларнинг ўзини айбдор қилиб кўрсатиш, улар ўзига ўзи ҳужум қилмоқда деб даъво қилиш, у жойларда сохта халқ республикалари тузиш одатини қандай тушуниш мумкин?..\nФинлар билан ҳам худди шундай бўлди: улар “ўзларига ҳужум қилишди” ва сохта “Финляндия демократик ҳукумати” Совет Иттифоқи томонидан дарҳол тан олинди. 2 декабрь куни Москвада Отто Куусинен бошчилигидаги Финляндия Демократик Республикаси ҳукумати ва Вячеслав Молотов бошчилигидаги Совет ҳукумати ўртасида музокаралар бўлиб ўтиб, унда ўзаро ёрдам ва дўстлик тўғрисида шартнома ҳам имзоланган.\nЯъни, 30 ноябрь куни Советлар Финляндияга ҳужум қилишди ва 2 декабрда улар Куусиненнинг қўғирчоқ ҳукумати ёрдамида қўшниларининг тақдирини ҳал қилишди.\nМосква аввалги ҳукумат қочиб кетганини (ваҳоланки ўша пайтда Хельсинкида фин ҳукумати фаолият кўрсатаётган эди) ва шунинг учун энди мамлакатни бошқармаслигини эълон қилди. СССР Миллатлар Лигасида бундан буён фақат янги ҳукумат билан мулоқот қилишини эълон қилди.\nТарихчилар Финляндияга ҳужум ҳақиқий воқеалардан анча олдин режалаштирилган деб ҳисоблашади. Кремль стратегларининг фикрича, бу шунчалик мукаммалки, ҳатто Совет қўшинлари мамлакатни босиб олишига атаб «Бизни кутиб ол, гўзал Суоми» қўшиғи ҳам ёзилган. Финляндияга қарши муваффақиятли ҳужум ҳақида айтилган қўшиқдаги воқеалар куз шароитида бўлиб ўтади. Бироқ аввалда айтилганидек, маълум шароитлар туфайли уруш қишда бўлиб ўтган.\nФинляндия тарихчилари қишки урушни миллий бирлик кучайган пайт бўлганини айтишади. Совет самолётлари томонидан Финляндия шаҳарларининг ваҳшиёна бомбардимон қилиниши ва СССРнинг агрессив талаблари бу урушни финлар ва дунёнинг аксарият мамлакатлари учун агрессорга қарши адолатли ҳимоя сифатида кўрсатди.\nИшчилар ташкилотларини кузатган фин полицияси илгари СССРга хайрихоҳ деб ҳисобланган одамлар орасида ҳам советларга қарши кайфият кучайганини хабар қилган. Қишки уруш пайтида Финляндияни муваффақиятли ҳимоя қилишнинг асосий омиллари нафақат финларнинг ватанпарварлиги, балки қишнинг жуда қаттиқ келганлиги, Сталиннинг ҳарбий кадрлар орасида ўтказган “тозалаш”лари ва совуқ фин ўрмонларида жанг қилишга ўрганмаган совет аскарларининг оғир аҳволи ҳисобланади.\nФинларнинг мобил бўлинмалари ўрмонларда жуда кўп қурол ва озиқ-овқат омборларига эга эди, уларнинг оқ камуфляж кийимлари қорли ўрмонда уларни деярли кўринмас қилиб қўйди.\nСовет ҳарбийлари оасида пистирмага тушганлар, совуқдан музлаб ҳалок бўлганлар кўпайди. Совет қўмондонларига берилган оқ пўстинлар уларни фин снайперлари учун осон нишонга айлантирди. Жуда кўп бўлинмалар командирлари снайперлар томонидан йўқ қилинди.\nУрушда дарах тепаларига ўрнашиб олганлигидан “какку” лақаби берилган фин снайперлари совет аскарларининг ҳақиқий бош оғриғига айланди. Снайперлар орасида Симо Хаюхе айниқса машҳур эди. Унинг бир ўзи 542 нафар совет аскарини ўлдиргани ҳақида маълумотлар бор.\nТурли манбаларга кўра, қишки уруш пайтида совет армиясининг ёмон аҳволи, финларнинг ватанпарварлиги ва Карелия қиши СССР учун финлардан беш баравар кўпроқ йўқотишларга олиб келди.\nЖаҳон мамлакатларининг урушга муносабати\nХелсинкига дипломатик ёрдам Буюк Британия, Франция ва АҚШ томонидан тақдим этилган. Скандинавия мамлакатлари яширинча ёки ошкора Финляндияга пул ва қурол билан ёрдам беришди. Уруш пайтида Финляндияга бошқа мамлакатлардан 11 000 дан ортиқ кўнгиллилар келган.\nШунингдек, уруш пайтида Финляндияда 300 нафар хорижий журналист ишлаган. Уларнинг нашрлари айниқса АҚШга ёрдам беришга чақириқлари тўлқинига сабаб бўлди. Хельсинки Буюк Британия ва Франциянинг урушга киришини кутмаган бўлсада, етакчи оммавий ахборот воситалари иттифоқчиларнинг Финляндия шимолига келиши ҳақида маълумотлар тарқатилган эди.\n1940 йил 12 мартда СССР тинчлик шартномасини имзолашга рози бўлди. Совет қўшинлари Финляндиядан чиқиб кетишди. Тўғри, бу финларга катта йўқотишлар, мамлакат ялпи ички маҳсулотининг 11 фоизи ишлаб чиқарилган ва аҳолисининг 12 фоизи истиқомат қиладиган 40 минг квадрат километр ҳудудни қўлдан чиқариш эвазига бўлди. 400 минг фин эса мажбурий муҳожирга айланди.\nФинляндия ҳудудий йўқотишлар бўлган эса-да мустақилликни сақлаб қолишга муваффақ бўлди ва агрессор Финляндия ҳудуди учун катта нарх тўлашини исботлади.\nРоссия тарихчиларининг фикрича, финлар Совет-Фин урушини қўзғатган ва мағлубиятга учраган.\nАммо унда нима учун Россия бу уруш билан фахрланмайди, парадлар ўтказилмайди ёки 12 март куни Финляндия устидан ғалаба кунини нишонламайди? Бунинг жавоби: ҳар бир нарсани ўз номи билан аташ учун жаворат бўлиши лозим. Советлар шимолдаги қўшнисидан яхшигина сабоқ олган. Фин халқи эса, босқинчиларига қаршилик кўрсатишнинг илҳомлантирувчи намунаси бўлиб қолган.\nМахсус Россия Финлияндия финляндия\n38 12:55 02.07.2022\n422 12:34 02.07.2022\n50 12:20 02.07.2022\n417 12:00 02.07.2022\n210 11:15 02.07.2022


Исломий Давлат ташвиқоти қандай ишлайди? - BBC News O'zbek\nЧарли Уинтер Qualliam жамғармаси катта тадқиқотчиси\nImage caption "Фирот қирғоқларида балиқ овлаш" номи остидаги суратни ИД 2015 йилнинг 1 августида тарқатган\nФото муаллифлик ҳуқуқи IS image\nImage caption Қадимий Рим театрида "Асад аскарларининг" қатл қилиниши тасвирлари ИД томонидан 4 июлда тарқатилди\n"ИД дунёсига кириш"\nImage caption Тарғибот материалларининг мазмуни кенг ва ўзгарувчан эди\nҲаммадан ҳам кўп ижтимоий адолатнинг хаёлий ғояси, ишловчи иқтисод, диний "покизалик" ва "халифалик"нинг мунтазам кенгайиб бориши каби мавзуларга кўпроқ эътибор қаратиларди. Бошқа кунлари ҳарбий тайёргарлик, парадлар ҳамда ҳарбий амалиётлар ўтказиш ҳақида кўпроқ гапириларди.\nҚурбон бўлиш мавзусидаги суратларда "Сафавид салбчилари"нинг Ироқдаги Анбар ва Қиркук вилоятларига ҳаводан берилган зарбалари натижалари акс этган. Бироқ ташвиқотчиларнинг катта қисми "кундалик" ҳаёт мавзусини кўрсатиш билан банд бўлди.\n50 материалдан 32 таси "тинч-осуда" ҳаётни намойиш қилди. Уларнинг ичида Мосулдаги устахонада шувоқчиликка ўргатиш, Фаллужада рўзнома тарқатилиши, Талофарда тротуар таъмири, Қаярага телефон линияси ўтказиш, Шарқатдаги тамаки маҳсулотлари мусодараси ва ёқиб юборилиши ва ҳатто Бир ал-Қассобдаги туяларнинг сўйилиши ҳам бор эди.\nИДнинг ўз "бренд"ини тарғиб қилишга ҳаракати собитлиги билан ажралиб туради. Маълум мавзулар ва муҳим лавҳалар умумий оқимда ажралиб туради. Бироқ тадқиқотни бошлаганимдан бир ой ўтиб асосий йўналишни ажратишга муваффақ бўлдим.\nШу нарсани англаб етгач, мен ИДнинг медиа сирига дуч келдим. Бу "ишлаб чиқариш, ишлаб чиқариш, ишлаб чиқариш" эди.\nОртидан кузатиш имконсиз даражада катта сондаги материални тайёрлаш орқали ИД медиачилари улар нима билан шуғулланаётганини тушуниб етмаслигимизга ҳаракат қилади. Улар интернетга шу даражада кўп материал чиқаришадики, аслида қайси "бренд"ни яратаётганини тушуниб бўлмай қолади.\nImage caption Суратлар тўпламининг бири бесоқолбозни қатл қилишга бағишланган эди\nБироқ Шаввол ойида тўпланган маълумотлар ва ўзимда бор билимни ишга солган ҳолда мен бу муаммони айланиб ўта оламан. Ушбу ташвиқот лабиринтини қисмларга бўлиш мумкин. ИД тарғиботчисининг миясига кириш учун қилган ҳаракат - лойиҳам каттароқ бир нарсага айланганини англаб етдим.\nҚўлимда мукаммал архив пайдо бўлганидан сўнг, мен йўналиш, қонуният ва аномалияни ажратишни бошладим. Шафқатсизликнинг йўқлиги ҳайратланарли эди. Олдинги тадқиқотларимдан ИДнинг "бренди" - душманларининг қонини тўкишдан кўра каттароқ нарса эканлигини билардим. Бироқ Шаввол ойининг илк кунларида бу мавзудлар умуман йўқ эди.\nРамазон ойидан сўнг келувчи Шаввол ойи Қурбон ҳайитини нишонлаш билан бошланади. Кутилганидек, ИД бу нарсадан фойдаланиб қолишга ҳаракат қилди. Унинг ОАВ ўз аудиториясига "халифалик"нинг ичида ва ташқарисида ҳеч нарса ИД услубида ҳайит нишонлашга етолмаслигини кўрсатиб бериши керак эди. Бунинг учун гуруҳнинг ташвиқотчилари ИД "фуқаролари"нинг икки - дин ва ижтимоий ҳаётидаги элементларга эътибор қаратишди.\nМаълум вақтда ИДнинг расмий радиостанцияси бўлмиш "Ал-Баён"нинг транслацияси ҳам пайдо бўлиб қолди. Унда "оддий ўткинчилар" ўзларининг байрамдан олган илиқ таассуротларини гапиришди.\nҚурбон ҳайити ўтгандан сўнг катталарнинг болалар билан ўйнаётгани акс этган тасвирлар ўрнини одатий ҳарбий мавзулар эгаллай бошлади. Қовун етиштириш, турли ҳунармандлик, косиблар, табиат ҳақида, тамаки мусодараси ва кўчаларни тозалаш ҳар куни ниқоб кийган жангариларнинг қандайдир нишонни ўққа тутаётгани, "душман" жасадларининг тахқирланиши ва қўлга киритилган ўлжалардан мақтаниш акс этган суратлар билан бирга келарди.\nImage caption Истироҳат боғидаги болалар - ИДнинг тарғибот элементларидан бири\nОсуда ва уруш ҳаётини кўрсатиш билан бирга ташвиқотчилар доимо қурбон бўлаётган томон ролини ўйнаб турарди. Ўлганларнинг жасадлари, мажруҳ бўлиб қолган болалар, аёллар ва қариялар - буларнинг ҳаммаси душман томонидан ҳаводан бериладиган зарбалардан максимал даражада сиёсий фойда чиқариб олишга қаратилган.\nТўрт кундан сўнг Ироқда "айғоқчилар"нинг боши танасидан жудо қилиниши ҳақида видео чиқди. Яна бир неча кундан сўнг эса Афғонистондаги ИД душманлари тўп қилиб боғланганлиги ва портловчи модда устига ўтқазилган ҳолда портлатилгани видеоси тарқатилди.\nИсломий Давлат "халифалиги"нинг илк йилларида мансублик ва раҳм-шафқат ғоясини тарғиб қилишга кўпроқ вақт ажратилар ва бу ташкилотнинг халқона дипломатияси асосларидан эди. Бироқ мени ажаблантиргани Шаввол ойи кузатишларимда ушбу ғояларга кам эътибор қаратилди.\nБуларнинг ҳаммаси - ташвиқотчилар ўз ишларини Исломий давлат раҳбариятининг янада кенгроқ стратегиясига мослаштираётганидан дарак беради.\nБуларнинг ҳаммаси жаннатмонанд чиройли манзара ва мафтункор табиат ҳамрохлигида келади. ИД "брендининг" кенг қамровли эканлигига шубҳа бўлиши мумкин эмас.\nImage caption Кундалик ҳаётдаги суратлар душмандан қасос олиш тасвирлари билан алмашади\nИД назорат қилувчи ҳудудда яшайдиган исталган одамнинг ўрнига ўзингизни қўйиб кўринг. Сизда интернетга бемалол кириш учун имконият йўқ. Камдан кам учровчи бор ҳолатда ҳам ҳар бир қадамингизни назорат қилувчи ИД жангарисининг қўндоғи бошингизда туради. ИД ҳудудида эркин ахборот, муқобил нуқтаи назар, унинг ташвиқотини шубҳа остига олувчи янгиликлар йўқ. Бу ерда ИД ташвиқотчилари томонидан таклиф қилинган "янгиликлар" ва бутун ҳудуд бўйлаб тўсатдан ташкил қилинган кўплаб "ОАВ"ларда амалга оширилувчи трансляцилардан бошқа ҳеч нарса йўқ.\nУшбу "медиа нуқта"ларда бериладиган рисолалар ҳамда катта экранларда намойиш қилинувчи видео ва янгиликларда "халифалик"нинг ташвиқотчилар томонидан идеаллаштирилган имиджигина тарқатилади.\nБу нарса қандайдир маънода интернетга ҳам кўчган. Мен бу нарса билан тадқиқотим учун шуғулландим, бироқ ИДнинг кўплаб тарафдорлари учун ташвиқот - янгилик ва ахборот олиш учун ягона манба бўлиб қолган.\nИжтимоий тармоқлар ҳамфикрларни гуруҳларга бирлаштириши билан маълум. Фойдаланувчилар "майда" ва нозик фарқларга эътибор қаратмасдан виртуал ҳаётини ўзи танлайди. Ушбу суърат ИДдан чиқаётган заҳарловчи ташвиқотга мос келиб қолса, тарғибот янада кўпроқ амалий натижа олиб келади.


Қаноат энг катта бойлик\nМуштипар ва ёлғиз она хаётидан нолимайди. Ризқи оз бўлса хам соғ саломат юрганидан Яратганга минг-бор шукр дейди. Кўзининг нури хаётининг қувончи борлиғию ишонган тоғи яккаю ёлғиз ўғли омон булса бас. Она ва бола экваторга яқин ўлкаларнинг бирида яшашади. Йил бўйи қурғоқчилик. Фақат ёмғир мавсумидагина сув неъмати сероб бўлади. Онага мархум эридан биргина уй мерос қолган холос унинг хам томи йуқ эски таъмирталаб холатда. Фарзанди туғилганидан буён тўрт йил қурғоқчиилик бўлиб номигагина ёмғир ёққан эди.\nЭрталабдан онанинг кунгли ғаш чехраси маъюс тортди : осмонни булут қоплаганди. Шомол тўхтаб ёмғир шаррос қуйди. Момақалдироқ овозидан чўчиб уйғонган жажи болакай онасининг пинжига кириб уни багрига босиб мехр ила махкам қучоқлади.\nЁмгир шаррос ёгди худи осмондан челаклаб куйгандек. Она бошдан оёқ ивиди. У ўзидан эмас кўпроқ боласининг шамоллаб қолишидан хавотирда эди. Шундай холатда яшашсада она ўз ўғлига гўзал тарбия берган одобини чиройли қилиб борига қаноат қилиб хаёт кечиришга ўргатганди. Вазиятдан чикиш учун атрофига синчиклаб қаради . Ёғоч эшикни жойидан кўчирдида деворга қия қилиб тияди ва ўғли билан эшик остига беркинди. Шунда болакайнинг кўзлари порлади узидаги гузал одобни намоён килди ва болаларча самиймият билан “Ойижон яхшиям эшигимиз бор эшиги йўқ одамлар ёмгир ёққанда нима қилишар экан а?” деди . она ўғлига жилмайиб қаради : “Аллох мехрибон болам”\nИкковлари ёмғирга термулганича Аллохнинг мархаматидан қувонишди.\nҚаноат борга шукр қилиш эмас балки йўқлигида хам сабр қилишдир. Пайғамбаримиз с.а.в. каноат хакида бундай деганлар : “Бойлик молу дунёнинг кўплигида эмас балки кўнгилнинг тўқлигидадир.” (Имом Бухорий) Қаноатли мўмин фақирликдан қўрқмайди ва бахиллик хам қилмайди. Бу хикоядаги она бола фақирликда хаёт кечирсада лекин қаноат сабабли уларнинг турмиши гўзал кўнгиллари хотиржам хаёти фаровон. “кимки уйқусидан уйғонганда оиласи тинч ва соғ-саломат бир кунлик ризқи бор бўлса билсинки унда хаётнинг барча неъматлари жам бўлибди” Минг афсуслар булсинки шундай тинч ва осуда ватанда фаровонлик кунларида барокотли замонда яшаб турсада бугунидан норози булганлар йук эмас. Туй томошадаги исроф ва ортикча харажатларни куриб хайрон коласан киши. Бир неча хоналик уйлар канча канча кийимлару либослар ЗАГС учун катор катор машиналар баъзан камлик килади. Тарбия курган кизимиз «менга фалончиникидек мебел олиб бермасангизлар турмушга чикмайман деса» ёхуд ишонган углимиз зурриёдимиз давомчиси «мен мана бундай мошинада ЗАГСка чикаман деса булмаса туй булмайди » десая. Худо асрасин.\nХурсандчилигимизга шерик буладиган дусти ёрлар углимизга кизимизга насихат киладиган кариндошлар ёшларга насихат килиш урнига киёв томонидан нечта сават келдию келин томонидан канча сават кетганини , ёхуд бир кунда начча махал мазар келдию неча кун келди хисоблаб утирган булсалар. Ёки кайси кунга кандай овкат килиш керак эрталаб бечора куёв нима ейдию кечкурун нима ейди деб куёв боланинг корнини гамини чекиб утиришсая. Нима? Биз каноат нима эканини унутдикми? Ёки фарзандларимизга борига каноат килишни ургатмадикми?. Аслида бизнинг фарзанд олдидаги вазифамиз нима эди. Ахир углимиз бир оиланинг эгаси. Кизимиз эса бир оила бекаси булаяпти. Уларнинг келгусидаги хаёти турмуш тарзи хакида кайгуришимиз керакку аслида. Балки шукр килиб яшашни эсдан чикардик. Курону каримда Аллохнинг «Сизлар менинг берган неъматларимга шукр килсаларингиз мен уни зиёда этаман» деган ваъдасини унутмайлик. Борига каноат килайлик ва фарзандларимизни хам каноат килиб яшашга ургатайлик. Зеро бугун юртимиз тинч осмонимиз мусаффо Бир кунлик эмас бир неча кунлик егулигимиз бор. Боз устига танимиз хам сог саломат. Нега шукр килмаймиз?. Нима учун бор нарсамизга каноат килмаймиз?. Ахир бизда дунёнинг жамики неъматлари жамку?.........\nХўжаобод тумани Еттичинор жоме масжиди имим хатиби М. Косимов.\n/ Қаноат энг катта бойлик


ШАВКАТ МИРЗИЁЕВ АБДУЛЛА ОРИПОВ НОМИДАГИ МАКТАБГА ТАШРИФ БУЮРДИ\nПрезидентимиз Шавкат Мирзиёев 2017 йил февралда Қашқадарё вилоятига ташрифи чоғида Қарши шаҳрида Абдулла Орипов номидаги мактаб ва унинг ижодига бағишланган музей ташкил этиш бўйича топшириқ берган эди.\nШунга мувофиқ 2017 йил 24 майда Ўзбекистон Республикаси Вазирлар Маҳкамасининг «Қарши шаҳрида Абдулла Орипов номидаги она тили ва адабиёти фанини чуқурлаштириб ўқитишга ихтисослаштирилган мактаб-интернатини ташкил этиш тўғрисида»ги қарори қабул қилинди. Бу ерда замонавий таълим маскани барпо этилди. Жорий ўқув йилидан бешинчи синфга иқтидорли болалар қабул қилинди.\nМактабнинг биринчи қаватида Абдулла Орипов музейи ташкил этилган. Шавкат Мирзиёев ушбу музей ва мактаб билан танишди. Ўқувчилар билан суҳбатлашди. Бу ҳақда Давлатимиз раҳбари Матбуот хизмати хабар бермоқда.\nШу ерда Ибройим Юсупов, Муҳаммад Юсуф, Зулфия ва Ҳамид Олимжон номидаги мактаблар билан видеоалоқа орқали мулоқот қилинди. Ўқувчилар шерлар ўқиди.\nДавлатимиз раҳбари уларнинг Абдулла Ориповдек буюк шоирга муносиб фарзандлар бўлиб камол топиши, бунинг учун кўп китоб ўқиш ва ватанни севиш муҳимлигини таъкидлади. Уларга совғалар берди.


Шерзод Пўлатов: Миллий қурултой – жамиятни бирлаштирувчи куч\n14 июнь куни Қозоғистон Президенти Қасим-Жўмарт Тўқаев Миллий қурултой ва унинг таркиби, қоидасини тасдиқлаш тўғрисидаги Фармонни имзолади. Ҳужжатга мувофиқ, Миллий қурултой раиси Қ. Тўқаев, ўринбосарларини – бундан бир кун аввал давлат маслаҳатчиси лавозимига тайинланган Ерлан Карин, “Бош муҳаррирлар клуби” республика жамоат бирлашмаси президенти Бибигул Жексенбай тайинланди.\nЯнгидан тузилган Миллий қурултой таркибига 117 одам киритилди. Жумладан, оқин Мухтар Шаханов, фазогир Тўқтар Аубакиров, Парламент Мажлиси раиси, “АMANAT” партияси етакчиси Ерлан Қўшанов, “Хабар” агентлиги бошқарма раиси Берик Уали ва бошқалар. Таркиб аъзолари асосан мамлакатимизда таниқли жамоат арбоблари, журналистлар, дин вакиллари, зиёлилар. Миллий қурултойга ҳудудлар жамоатчилик Кенгашларининг ҳар биридан биттадан вакил, шунингдек, сиёсий партиялар, бизнес, тиббиёт, таълим, фан, маданият, спорт, инсон ҳуқуқлари ва бошқа ижтимоий гуруҳлар вакиллари киради.\nМиллий Қурултой «жамиятни миллий қадриятлар асосида мустаҳкамлашни янада ривожлантиришга қаратилган узоқ муддатли масалаларни муҳокама қилиш учун майдончага айланади”. У Қозоғистон Президенти ҳузуридаги маслаҳат органи бўлиб, таркиби бўйича таклифлар Президент маъмурияти томонидан тайёрланади. Миллий Қурултой йиғилишларида фақат унинг аъзолари қатнашадилар.\nНур-Султан шаҳар ўзбек этномаданият бирлашмаси раиси Шерзод Пўлатов бу ҳақда “Қазақстан” миллий телеканалига берган мусоҳабасида шундай дейди:\n– Эл-юрт тинчлигини сақлаш, халқ бирдамлигини бундан кейин ҳам ривожлантиришни кўзлайдиган орган бу. Энг асосий бойлигимиз, қадриятимиз – бу бизнинг бирлигимиз. Миллий қурултой уни сақлаб-асраш ва келажакда янада тараққий эттириш учун тузилган маслаҳат ҳисобланади. Халқ орасида юзага келадиган муҳим миллий масалалар таҳлили ва қарорлари билан шуғулланади. Уни халқ дардини тингловчи давлат барпо этиш мақсадида амалга оширилган ишларнинг натижаси, деб биламиз.\n“Жанубий Қозоғистон” мухбири, 2022-06-21, 03:02 101


Oukitel'нинг Ўзбекистондаги ҳамёнбоп ва замонавий смартфонлари - Terabayt.Uz\nХитойда 2007 йилда асос солинган Oukitel бугунги кунда бирор бир илғор жиҳатга эга ва арзон смартфонлари билан танилмоқда. 1000 дан зиёд профессионал ходимларга эга муассаса ҳар йили жаҳон бўйлаб 20 миллион дона смартфон сотади. Қуйида унинг сўнгги йилларда оммалашган 3 та гаджети хусусиятлари ҳақида маълумот берамиз.\nШу йилнинг ёзида тақдим қилинган Oukitel C8 бошланғич нархли хитойлик смартфонлар орасида энг жозибадори бўлса керак.\nOukitel C8 девайси 5.5 дюймли, 2.5D шаклли шиша билан қопланган, 1280 x 640 пикселли экранга эга бўлган.\nАндроид 7.0 тизимига эга смартфон 4 ядроли, 1.3 Ггц частота тезлигига эга процессор, 2 ГБ тезкор ва 16 ГБ доимий хотира билан таъминланган. Смартфонда бармоқ излари сканери ҳам мавжуд.\n2 сим-картали гаджетдаги олд камера аниқлиги 2 МП, бош камера эса 8 МП.\nOukitel C8'да ёруғлик сенсори, оралиқ-масофа датчиги, GPS ва Bluetooth, бошқа сенсор ва модуллар мавжуд.\nБу смартфон юртимизда саноқли миқдорда олиб келинса ҳам, яхши сотилади. Унинг Хитойдаги нархи $69,99 доллар бўлса, юртимиздаги ўртача баҳоси 800 000 сўмдан 1 000 000 сўмгача.\nБу гаджетнинг ўзига хослиги йирик аккумулятори: ток сиғими 6000 мА соат. Oukitel k6000 PRO IP64 стандарти асосида чангдан ҳимояланган алюминий корпусга эга. Унинг 5,5 дюймли экрани 1920x1080 Full HD сиғимли ва ҳар дюймга 401 та белги тўғри келади.\nУндаги 64 битли MediaTek MT6753 процессори 8 ядроли ва 1,3 ГГц частота тезлигига эга. Гаджетдаги оператив хотира 3 ГБ, доимий хотира 32 ГБ. microSD ёрдамида уни кенгайтириш мумкин. Смартфон Android 7.0 платформасида ишлайди.\n2 та сим-картали гаджтеда 13 Мп (автофокус, f/2,2, 2 тусдаги фоточақноқ, 1080p видео) бош ҳамда 5 Мп (f/2,2, 480p видео) олд камера мавжуд.\nДевайсда GPS, Bluetooth, Wi-Fi (802.11b/g/n) каби замонавий сенсорлар мавжуд.\nOukitel k6000 PRO юртимизда ўртача 1 миллион сўмдан сотилмоқда.\n2017 йилнинг 20 октябридан буюртма бериш бошланган Oukitel K5000 ҳам 5000 мА соат сиғимли батареяси билан ўзига хос. Корпус қалинлиги 10,8 мм бўлган смартфон учун бу -- катта ютуқ. Устига-устак бу аккумулятор тезкор қувват олади. Ва, бир қувватлаш билан 3 кун "яшайди".\nOukitel K5000 5,7 дюймли, юпқа ромли ва томонлари нисбати 18:9 стандартидаги, пиксел сиғими 720 x 1440 белгига (HD) тенг экран билан таъминланган.\nАппарат таъминоти учун қувват тежайдиган 8 ядроли MediaTek MT6750T процессори ҳамда 4 ГБ тезкор ва 64 ГБ доимий хотира ўрнатилган. K5000 Android 7.0 Nougat тизими бошқарувида ишлайди.\nОрқа панелда эса тезкор фаолиятга эга бармоқ излари сканери мавжуд.\nOukitel K5000 мамлакатимизда 1 900 000 сўмдан сотилмоқда.\nЮқорида номи қайд этилган гаджетлар Ўзбекистон смартфон бозорида аста-секин оммалашмоқда. Уларни харид қилиш истагида бўлсангиз, olx.uz платформасидан ҳам излаб кўринг.\n#Oukitel #арзон смартфон #энг яхши смартфон


OzodDayjest: Самарқандда “Green card”ли келин қидирган оила 7000 долларга чув туширилди\n09 декабр 2019, Тошкент вақти: 10:23\nҚарши шаҳридаги “Соҳибқирон издошлари ҳимояси” адвокатлик фирмаси раҳбари Шаҳзод Суюнов қабулига нажот истаб келган фуқародан яқинларини қамоқдан чиқариб бериш эвазига 12 минг АҚШ доллари миқдорида пора олди (“Ҳуқуқ”, 21 июнь). “Трансматоэкс” хусусий корхонаси раҳбари Д.Ҳасанованинг икки укаси жанжал пайти бошқа бир фуқарога тан жароҳати етказади. Уларга жиноий иш очилиб, эҳтиёт чораси сифатида қамоққа олинади. Д.Ҳасанова укаларига ҳимоячи сифатида Шаҳзод Суюнов билан шартнома тузади. Аммо адвокат Ш.Суюнов мижозини қўрқитиб, терговчи ва судьяга пора бериш зарурлиги, акс ҳолда, укалари қамалиб кетиши айтади ва катта миқдорда пора олади. Аслида мазкур иш порасиз ҳам ҳал бўлади: жабрланувчилар аризасини қайтариб олгач, икки ака-ука озод этилади. Мижоз Д.Ҳасанова адвокат уни алдаб, катта миқдорда пул олганини билгач, ҳуқуқ идораларига хабар беради ва адвокат қўлга олинади. Унга нисбатан адолатли жазо тайинлангани хабар қилинган.\nСамарқанд вилоятининг Иштихон туман судида “Green card” билан боғлиқ жиноий иш кўриб чиқилди (“Инсон ва қонун”, 19 июнь). Шу туманда яшовчи оила бошлиғи танишидан “Менга “Green card” ютган қиз топиб бер, ўғлимни унга уйлантириб АҚШга юбораман” дея илтимос қилган ва бунинг эвазига 7000 доллар ваъда қилган. Аммо таниши катта пулга эга чиқиш учун фирибгарлик қилган. Пайариқ туманида яшовчи бир қизнинг номига “Green card” ютгани ҳақида инглиз тилида сохта ҳужжат тайёрлаб, келин қидирган отани алдаб, ваъда қилинган пулни олган. Иштихонлик ота қалбаки ҳужжатга ишониб, ўғлини ўша қизга уйлантирган. Аммо кейинроқ келин “Green card” ютгани ҳақидаги гап ёлғон экани маълум бўлган. Қайд этилишича, “Green card”га ишқибоз отани чув туширганларга тегишли жазо берилган. Ўғлини Америкага юбормоқчи бўлган ота “Green card”сиз келинига кейин қандай муносабатда бўлди, ажратиб юбормадими – бу саволларга ойдинлик киритилмаган.


«Имом Термизий» масжидидаги воқеа юзасидан расмий баёнот берилди | Azon.uz - Ахборот-таҳлилий портал\n5881 15:05 28.02.2020\nТортишувга имомнинг Ўзбекистон масжидларида фарз намозидан кейин суннат намозини ҳам шу жойда ўқилиши ҳақидаги гапи сабаб бўлган.\n«Хоҳласангиз устимдан шикоят қилишингиз мумкин ‘Намозни ўқимасдан амру маъруф қиляпти’ деб. Шунақа буйруқ бор. Бу буйруқ аллақачон келиб бўлган. Бу ўринда ихтилоф чиқараман деган одамнинг ўзига зарар бўлади… Марҳамат, уйингизга кирингда хоҳласангиз ‘Амин’ деб бақириб бутун ‘подъезд’ни кўтарворинг. Лекин масжидга чиққанда бу ерда қанақа ҳукм борлигини биласиз», — деган Исҳоқжон домла Бегматов.\nШунингдек, имом бекорга масжиднинг ҳар бурчагига кузатув камераси қўйилмагани, ким қандай намоз ўқиётгани, нима гап гапираётгани, қандай кириб чиқаётгани — ҳаммаси кузатув остида эканлигини билдирган.\nБу воқеа турли талқинларга сабаб бўлгани учун Дин ишлари бўйича қўмита матбуот хизмати ушбу масала бўйича расмий муносабат билдирди.\nМатбуот хизматининг айтишича:\n“Исҳоқжон домла аҳли илмлар ва юртимиздаги бошқа имом-хатиблар диёримизда азалдан мерос бўлиб келаётган, халқимизнинг қон-қонига сингиб кетган бир нечта суннатларнинг йўқ бўлиб кетишига қарши курашмоқдалар...\nИмом-домланинг мақсади ҳам бир масжидда, бир сафда туриб намоз ўқиётганлар орқасида тафриқа келиб чиқмаслигини олдини олиш бўлиб, жамоатни бизнинг диёримизда мавжуд бўлган ананавий ҳанафий мазҳабига эргашишга чақирмоқда ва аҳолини бирликка чорламоқда, бу таҳсинга лойиқ.\nИмом-домланинг гўёки масжидларда ўрнатилган кузатув камералари намозхонларни назорат қилиб тургани ҳақидаги гаплари эса мутлақо асоссиз ҳисобланади” – дейилади қўмита матбуот хизмати баёнотида.\nИмом ат-Термизий масжид Исҳоқжон домла Бегматов Махсус намоз Мазҳаб\n1950 22:00 14.02.2020\nБараканинг 29 та омили\n2982 08:00 05.01.2020\n5002 18:00 03.01.2020\n1618 08:33 31.12.2019\n«Имом ат-Термизий» жомеъ масжидида таровеҳ намозининг 1-кунидан фотолавҳалар\n2051 02:15 07.05.2019


Замонавий Ўзбекистонга "виртуал назар"\n19:24 / 20.09.2016\nЎзбекистондаги ноширлик ва ахборот технологиялари соҳаси янги поғонага қадам босди. Ўзбекистонлик дастурчиларнинг янги лойиҳаси 360 градус форматидаги панорама расм ва видеолари ёрдамида бутун республика бўйича виртуал саёҳат қилиш имконини беради.\nЎзбекистон мустақиллиги кунига бағишлаб “Uzbekneftegaz360” мобил иловаси тақдим этилди. Apple ва Google’нинг иловалари қаторида бу дастурнинг чиқиши “Ўзбекнефтегаз” Миллий холдинг компаниясининг “Фаровонлик энергияси: Ўзбекистон нефт-газ соҳасининг янги тарихи” номли лойиҳаси давомида амалга оширилди. Лойиҳа доирасида Ўзбекистоннинг нефт-газ соҳасидаги ютуқлари ҳақидаги коллекцион нашр ҳамда инновацион мобил илова ишлаб чиқарилди.\nИлова ёрдамида республика бўйича 100дан ортиқ панорамали видео ва расмларни томоша қилиш мумкин. Нефть қазиш ва ишлаб чиқариш объектлари билан бирга, фойдаланувчилар мустақилликнинг 25 йиллик даври давомида қурилган ижтимоий, маданий-маърифий ва спорт иншоотларини кўриш имкониятига эга. Лойиҳанинг тақдим этилиши мустақилликнинг 25 йиллик тўйига бағишлангани бежизга эмас. Муаллифлар иловага замонавий Ўзбекистоннинг мутлақ ноодатий ва ноёб кўринишларини жамлаган.\nИловадаги расмлар илк бор одатий фотоаппаратлар ёрдамида эмас, балки 360 градусли форматда тасвирга тушириш учун мўлжалланган энг замонавий фото ва видеокамералар билан олинди. Бу эса ўз навбатида расмларнинг панорама услубининг тушунчасини янгилаб, “мавжудлилик эффекти”ни кучайтиришга хизмат қилди. Тасвирларни смартфон ва планшетларда одатий ҳолда ёки “виртуал воқелик” (VR) усулида махсус кўзойнаклар ёрдамида кўриш мумкин. Шунингдек, лойиҳа доирасида холдинг белгилари тамғаланган махсус кардбордлар ишлаб чиқарилган. Кросс-платформали мобил илова AppStore ва PlayMarket’дан, ёки Ўзбекнефтегазнинг расмий веб-сайтидаги (www.ung.uz) махсус QR-код орқали юклаб олиш мумкин.\nУшбу мобил илова нафақат Ўзбекистон, балки минтақа бўйича инновацион, дунё бўйича эса республика тақдимоти форматидаги биринчи виртуал воқелик иловаси бўлди. Ҳозирги пайтгача ВР-иловалар фақатгина реклама ва тижорат мақсадларида, масалан, BMW, Mercedes-Benz ва шу каби бошқа кўпмиллатли компанияларнинг буюртмаларига асосланиб ишлаб чиқарилган.\nВиртуал воқелик (virtual reality, VR) ёки сунъий воқелик – инсонга унинг туйғулари: кўриш, эшитиш, ҳидлаш, тегиш орқали сезиладиган, техник воситалар ёрдамида яратилган дунё (нарса ва шахслар). Виртуал воқелик таъсир кўрсатиш ва унга жавоб беришни тақлид қилиб бера олади.\n“Uzbekneftegaz360” иловасини яратиб, муаллифлар мамлакатимизнинг бу соҳадаги технологик ва инноватсион салоҳиятини намойиш этишди. “Dinara&Co.” нашриёт уйи жамоаси мутлақо янги форматдаги лойиҳаларга эътиборни қаратади ва инновацияларга инвестиция қилишга тайёр. Жамоа бу илова нафақат Ўзбекистон, балки бутун дунё бўйича янги маррани белгилаб беришига ишонади. Шу билан бирга, лойиҳа муаллифлари энг илғор технологиялар ёрдамида мамлакат имиджини мустаҳкамлаш ва замонавий Ўзбекистон ютуқлари, салоҳиятлари ҳақида объектив маълумотларни намойиш қилиш ишларини давом этади (эттиришни мақсад қилиб олганлар).\nЭслатиб ўтамиз, “Ўзбекнефтегаз” МХК юртимиздаги энг катта холдинг компанияси ҳисобланиб, 128 мингдан ортиқ иш жойларига эга 6 та акционерлик компанияси ва 200дан зиёд корхоналарни бирлаштиради. Ўзбекистон дунё бўйича энг кўп газ қазиб чиқарувчи давлатлар ўнталигига киради, бу ерда Ўрта Осиёдаги углеводородлар захирасининг учдан бир қисми жойлашган.


СПОРТЧИЛАРИМИЗГА ОМАД ТИЛАБ ҚОЛАМИЗ. » Gurlan tumani hokimligi rasmiy veb sayti\nСана: 4-02-2020, 11:46\nЎзбекистон велоспорт терма жамоаси аъзолари қитъамизнинг нуфузли мусобақасига қизғин тайёргарлик кўришмоқда. Хусусан, велоспортчиларимиз 3 февралга қадар маълум муддат Фарғона вилоятида ўқув-йиғин машғулотида шуғулланишди.\nАйни дамда спортчиларимиз Туркияга йўл олишмоқда. У ерда 6 февралдан 2 мартгача давом этадиган тайёргарлик жараёнида 8 нафар ўзбекистонлик велоспортчи қатнашади. Улар сафида Хоразм вилояти Гурлан туманининг велоспорчилари Муроджон Холмуродов ва Бекзод Раҳимбоевлар ҳам иштирок қилишмоқда. Ушбу чемпионатда иштирок этаётган барча спортчиларимизга омад ва зафарлар тилаб қоламиз.\nЗулфия номидаги Давлат мукофоти учун танловнинг вилоят босқичида Гурлан тум ...


Фарзанди қайтарилган Ўзбекистон фуқароси Россия ҳудудини тарк этишга мажбур\n19:09 / 13.01.2017\nМосква шаҳридаги Кунцево суди 13 январь, жума куни Ўзбекистон фуқароси Нилуфар Мамасаидовани 1 ёшли қизи билан Россиядан чиқариб юбориш тўғрисида қарор қабул қилди. Бу ҳақида суд матбуот котиби Дарья Галкина РИА "Новости"га хабар берди.\nМанбага кўра, Нилуфар Мамасаидова Россия ҳудудига кириш қоидаларини бузганликда айбдор, деб топилган.\n"Суд Мамасаидовага 5 минг рубль жарима белгилаб, ўз хоҳиши билан Россия Федерацияси ҳудудини тарк этиши тўғрисида қарор қабул қилди", - деди матбуот котиби.\nБундан аввал Москва ИИВнинг Кунцево туман бўлими ходимлари ўтган йилнинг декабри охирида Ўзбекистон фуқароси Нилуфар Мамасаидованинг 1 ёшли қизини тортиб олишгани ҳақида хабар берилган эди. Бунга аёл ва унинг фарзандининг шахсини тасдиқловчи ҳужжатларнинг йўқлиги сабаб бўлганди.\nЎзбекистон фуқароси депортация "Кунцево" суди\nСаакашвили Украинадан чиқариб юборилиши мумкин\nСаакашвили депортация қилиниши ҳақида маълум қилди\nБританиялик хонанда Трамп образини яратгани туфайли АҚШдан депортация қилинди


Олий таълим муассасаси профессор-ўқитувчилар таркибининг ўқув юкламаси ҳамда ўқув-услубий, илмий-тадқиқот ва “устоз-шогирд” ишларини белгилаш қоидаларини тасдиқлаш тўғрисидаги буйруқ Адлия вазирлигида давлат рўйхатидан ўтказилди. Бу ҳақда “Халқ сўзи” онлайн хабар берди.\nМазкур ҳужжат билан олий таълим муассасалари профессор-ўқитувчилар таркибининг ўқув юкламаси ҳамда ўқув-услубий, илмий-тадқиқот ва “устоз-шогирд” ишларини белгилаш қоидалари тасдиқланди. Профессор-ўқитувчиларнинг ўқув (маъруза, амалий (якка), семинар ва лаборатория) соатлари ҳажми 400 соатдан кам бўлмаслиги тавсия этилди.\nБунда маъруза машғулотлари илмий унвон ва илмий даражага эга бўлган профессор-ўқитувчилар томонидан ўтказилиши лозим.\nБорди-ю, маъруза машғулотлари ҳажми кўп бўлганда ёки профессор, доцент ва катта ўқитувчилар етарли бўлмаганда олий таълим муассасаси Кенгашининг қарорига асосан, камида 3 йиллик илмий-педагогик иш стажига эга бўлган, бироқ илмий унвон ва илмий даражаси бўлмаган ўқитувчиларга бир ўқув йилида 250 соатгача ҳажмда маъруза машғулотларини ўтишга рухсат берилади.


Дунёдаги энг ишончли автомобиллар рейтинги эълон қилинди - Zamin.uz\nJ.D. Power консалтинг агентлиги минилган машиналар эгалари ўртасида ҳар йилги сўровномасини ўтказиб, дунёдаги энг ишончли уч йиллик автомобиллар рейтингини тақдим этди. Етакчилар қаторидан Lexus, Porsche ва Kia маркалари ўрин олган бўлса, Land Rover, Alfa Romeo ва Jaguar охирги поғоналарни банд этди. Рейтинг АҚШдаги 33 минг респондент ўртасида ўтказилган сўровномага асосланган, деб хабар беради Motor.\nJ.D. Power’нинг усули оддий: агентлик мутахассислари ҳар бир бренднинг 100 нафар эгаси ўртасида сўровнома ўтказади ва уч йил давомида фойдаланиш вақтида аниқланган муаммоларни ҳисоблаб чиқади. Бунда барча носозликлар ҳисобга олинади: йўл ҳаракати хавфсизлигига таъсир кўрсатадиган жиддий муаммолардан тортиб, мультимедия тизимидаги узилишларгача.\nJ.D. Power’нинг 2020 йилги рейтингининг юқори поғонасидан Lexus маркаси ўрин олди: япон премиум-брендининг 100 автомобили бўйича 81 та шикоят келиб тушган. Иккинчи ўринда Porsche (86 та) бўлса, учинчи поғона Kia’га насиб этди (97). Кучли еттиликдан Toyota (98), Buick (100), Cadillac (100) ва Hyundai (101) маркалари ўрин олган. Ўтган йили етакчига айланган Genesis эса 102 та шикоят билан саккизинчи поғонага тушиб кетди.\nLexus маркаси J.D. Power рейтингида сўнгги 10 йилдан буён тўққизинчи маротаба етакчилик қилмоқда. Шунингдек, анъанавий равишда рўйхат охиридан Jaguar, Land Rover ва Chrysler маркалари ўрин олган. Таҳлилчиларнинг таъкидлашича, АҚШдаги уч йиллик автомобилларнинг ишончлилиги йилдан йилга ортмоқда: масалан, соҳадаги ўртача кўрсаткич 100 та автомобилга 121 нуқсонни ташкил этмоқда ва бу 32 йил ичидаги энг яхши кўрсаткич.\nШу билан бирга, айрим автомобиль ишлаб чиқарувчиларнинг ўрни бир йил ичида сезиларли даражада ёмонлашган: масалан, Volkswagen 2019 йилда эгаллаган 6-поғонасидан рўйхатнинг охирига тушиб кетди. Энг ишончли модель дея J.D. Power экспертлари Porsche 911’ни тан олган. Америка агентлигининг рейтингида биринчи бор Tesla ҳам пайдо бўлган, бироқ ишлаб чиқарувчининг ҳисоб-китобларидаги ўзига хослик сабаб электрокар ҳисобдан ташқарида. “Замин” янгиликларини “Одноклассники”да кузатиб боринг\nЯнгиликлар » Авто » Дунёдаги энг ишончли автомобиллар рейтинги эълон қилинди


Сноуденга Бьёрнсон мукофоти топширилди\n17:30 / 05.09.2015\nНорвегиялик ёзувчи ва гуманист Бьёрнстерне Бьёрн номли нуфузли мукофот АҚШ махсус хизматларининг собиқ ходим Эдвард Сноуденга тақдим этилди. Тақдирлаш маросими Норвегиянинг Молде шаҳрида бўлиб ўтди, аммо унда Сноуденнинг ўзи иштирок этмади.\nНорвегия адлия вазирлиги Сноуден Россия орқали Норвегияга келган тақдирда унинг АҚШга экстрадиция қилинмаслигига ҳеч қандай кафолат бера олмаслигини маълум қилди, шу боис Сноуден маросимга ташриф буюра олмади.\nСноуден видеоалоқа орқали тадбир ташкилотчиларига миннатдорчилик билдириб, суд орқали Норвегияга бориш ҳуқуқини талаб қилишини ва бир йилдан сўнг ўзига тегишли мукофотни олиб кетишини айтди.\nМукофот 2004 йилда жорий қилинган бўлиб, адабий ва фалсафий қарашларни ёйиш, шунингдек, Бьёрнсон руҳида сўз эркинлигини ҳимоя қилиш учун топширилади. Премиянинг пул мукофоти 100 минг крона ёки 12 минг долларни ташкил қилади.


Устига дарахт қулаган йўловчи кўкаламзорлаштириш идорасидан ярим миллион доллар ундирди\nХитойда йўловчи велосипедда ҳаракатланиб кетаётган пайтида устига дарахт қулагани учун суд орқали 3,7 миллион юан (574 минг АҚШ доллари атрофида) товон пули ундирди, дея хабар тарқатди Ваньи ахборот портали.\nГап шундаки, ўтган йил март ойида хитойлик Ян фамилияли фуқаро айни шторм вақтида Хэбэй провинциясидаги Ланфан шаҳри кўчаларидан бири бўйлаб велосипедда кетаётган бўлган. Кучли шамол туфайли йўл четида экилган дарахтлардан бири қулаб тушиб, велосипедчига тегиб кетган. Воқеа гувоҳлари дарҳол тез тиббий ёрдам чақирган.\nЯн олган жароҳатлари сабаб қарийб бир йил умрини шифохонада ўтказишига тўғри келди, даволаниш харажатлари эса миллион юан (155 минг доллар)дан ошиб кетди. Бундан ташқари, у биринчи гуруҳ ногирони бўлиб қолди.\nШундан сўнг, жабрланувчи 4,3 миллион юан (667 минг доллар атрофида) товон пули талаби билан судга кўкаламзорлаштириш бўйича маҳаллий сервис маркази устидан даъво киритган.\nЖавобгар эса экишга виждонан ёндашгани, дарахтнинг қулаши табиий экстремал ҳолат ҳисобланиши, аввалроқ метеорология хизмати огоҳлантирганидек, жабрланувчининг ўзи бундай об-ҳаво шароитида юқори ҳушёрликда бўлиши керак эди, дея баёнот берган.\nБунга жавобан, Ян судга йиқилган дарахтнинг илдиз тизими яхши ривожланмагани шундоққина кўриниб турган, сервис маркази томонидан у нотўғри парваришланганига исбот бўладиган фото суратни тақдим қилган.\nЯкунда суд жавобгар жабрланувчига 3,7 миллион юан миқдорида товон пули тўлаши кераклиги тўғрисида қарор қабул қилган. Кейинроқ сервис маркази апелляция шикояти берган, аммо суд дастлабки қарорини ўзгаришсиз қолдирган.


Абу Яҳё Сайрамий » Муаллиф\nАбу Яҳё Сайрамий - Барча мавзулар\nУмумий сони: 62\nАбу Яҳё Сайрамий\nАбдурроҳман ибн Авф сийрати\nMP3 16 / 6 / 1433 , 8/5/2012\nУшбу дарсда Росулуллоҳ саллоллоҳу алайҳи ва саллам жаннат билан башорат бериб санаган ўнта саҳобийнинг бири Абдурраҳмон ибн Авф розиёллоҳу анҳу сийрати баён қилинади.\nАбу Убайда Омир ибн Жарроҳ сийрати\nУшбу дарсда Росулуллоҳ саллоллоҳу алайҳи ва салламнинг буюк саҳобаларидан бўлган Абу Убайда Омир ибн Жарроҳнинг маноқиблари ҳақида баҳс юритилади.\nMP3 19 / 12 / 1432 , 16/11/2011\nҚуйида шайх Абу Яҳё пайғамбарлар қиссаси туркумидан олиб бораётган дарсларида давом этиб унда Айюб алайҳиссалом қиссаларини баён қилиб беради.\nАли ибн Аби Толиб сийрати\nУшбу дарсда тўрт халифнинг бири Росулуллоҳнинг куёвлари ҳамда амакиваччалари ва энг кўп яхши кўрган инсонларидан бири, динга ёшлигидаёқ кирган улуғ саҳобий Али ибн аби Толиб сийрати нинг давоми баён қилинади.\nMP3 21 / 1 / 1433 , 17/12/2011\nУшбу аудиода Каҳф аҳли қиссаси баён қилинади\nБулуғул маром-Рўза аҳкомлари\nМаърузачи : Абу Яҳё Сайрамий\nУшбу маъруза қуйидаги мавзуларни ўз ичига олади: 1- – Булуғул маром китобининг рўза бобидан (542, 543, 544, 545) ҳадислар шарҳи: – Рамазон ҳилолини кўришда бир кишининг гувоҳлиги; – Рамазон рўзаси учун кечқурун ният қилиб ётишнинг вожиблиги; 2- – Булуғул маром китобининг рўза бобидан (546, 547, 548, 549) ҳадислар шарҳи: – Ифторликни аввалги вақтида қилишнинг мустаҳаблиги; – Саҳарликда барака бор; – Ифторлик қилиш мустаҳаб бўлган нарсалар; 3- – Булуғул маром китобининг рўза бобидан (550, 551, 552) ҳадислар шарҳи: – Улама рўза тутишдан қайтарилганлиги; – Рўза тутиб, ёлғон сўз ва ёлғон гувоҳлик беришдан тийилмаган кишининг рўзаси; – Рўзадор киши жуфти ҳалолини ўпса бўладими; 4- – Булуғул маром китобининг рўза бобидан (553, 554, 555, 556) ҳадислар шарҳи: – Фитратдаги суннатлар; – Рўзадор киши ҳижома қилиши жоизми?; – Рўзадор киши сурма қўйса бўладими?; 5- – Булуғул маром китобининг рўза бобидан (557, 558) ҳадислар шарҳи: – Рўзадор кишининг эсидан чиқариб еб-ичиб қўйиши рўзасига зарар бермайди; – Қусган кишининг рўзаси очиладими?; 6- – Булуғул маром китобининг рўза бобидан (559, 560) ҳадислар шарҳи: – Сафарда рўза тутиш; – Сафарга отланган киши рўзасини қаерда очади?; 7- – Булуғул маром китобининг рўза бобидан (561, 562, 563, 564) ҳадислар шарҳи: – Кимлар рўзанинг фидясини беради?; – Рўзанинг каффорати кимга лозим бўлади?; 8- – Булуғул маром китобининг рўза бобидан (565, 566) ҳадислар шарҳи: – Назр рўзаси; – Нафл рўзалар (арафа, ашуро, шаввол ойидан 6 кун)нинг фазилати; 9- – Булуғул маром китобининг рўза бобидан (567, 568, 569) ҳадислар шарҳи: – Оллоҳ йўлида бир кун тутилган рўзанинг фазли; – Ойнинг 13, 14, 15-кунларида рўза тутишнинг фазилати;\nУшбу дарсда Абу Яҳё Сайрамий даъватчи қуш Ҳудҳуднинг Сулаймон алайҳиссалом билан бўлган воқеаси ва ундаги ибратларни баён қилади\nДовуд ва Сулаймон алайҳиссалом қиссаси\nПайғамбар Довуд ва Сулаймон қиссаси\nДовуд ва Сулаймон алайҳиссаломдан кейинги баъзи пайғанбарлар\nДовуд ва Сулаймон алайҳиссаломдан кейинги баъзи пайғанбарлар қиссаси\nДуо ва зикр фазилати ҳамда таъсири\nУшбу дарсда дуо, зикрнинг фазилати ва уларнинг таъсири ва Юнус алайҳиссалом дуолари ҳамда бошқа шунга оид масалалар баён қилинади.\nУшбу дарс Абу Яҳё Сайрамий жума хутбалари силсиласидан иборат бўлиб унда жаннат васфи ва неъматлари ва унга кирадиганлар ҳамда шу орада бўладиган воқеалар баён қилинади\nЖаҳаннам- Дўзах аҳли\nУшбу дарс Абу Яҳё Сайрамий жума хутбалари силсиласидан иборат бўлиб унда Жаҳаннам-Дўзахга тушадиган одамлар ва уларнинг сифатлари уларнинг амаллари ҳамда Жаҳаннам аҳлидан бўлган баъзи инсонлар зикр қилинади.\nЗакариё алайҳиссалом қиссаси\nУшбу аудиода Закарийё алайҳиссалом қиссалари баён қилинади\nЗул Кифл алайҳиссалом қиссаси\nҚуйида шайх Абу Яҳё пайғамбарлар қиссаси туркумидан олиб бораётган дарсларида давом этиб унда Зул Кифл алайҳиссалом қиссаларини баён қилиб беради.\nMP3 16 / 10 / 1432 , 15/9/2011\nУшбу аудио файлда Иброҳим алайҳиссалом қиссалари ворид бўлган оят ва ҳадислар асосида шарҳланиб баён қилинади.\nИймон асосларининг шарҳи (силсила дарслар) Ўзбек тили\nУшбу дарслар силсиласида шайх иймон асослари ва унга зид бўлган амалларни баён қилиб берадилар.\nУшбу аудиода Ийсо алайҳиссалом қиссалари баён қилинади\nИсмоил ва Исҳоқ алайҳимассалом қиссалари\nУшбу аудио файлда Исмоив ва Исҳоқ алайҳимассалом қиссалари ворид бўлган оят ва ҳадислар асосида шарҳланиб баён қилинади.\nMP3 3 / 6 / 1433 , 25/4/2012\nУшбу дарсда мусулмонлар орасидаги учрайдиган ҳар хил ихтилофлар сабаблари баён қилинади.


ТОШКЕНТ, 23 сен — Sputnik. Ўтган тун давомида Ўзбекистонда яна 194 кишида коронавирус инфекцияси аниқланди. Жами касалланган сони 53 051 нафарни ташкил этмоқда. Бу ҳақда Соғлиқни сақлаш вазирлиги хабар қилди.\nЯнги касалланганларнинг 101 нафари Тошкент шаҳрида, 51 нафари Наманган вилоятида, 15 нафари Андижон вилоятида, 10 нафари Самарқанд вилоятида, 8 нафари Қашқадарё вилоятида, 5 нафари Тошкент вилоятида ҳамда 4 нафари Қорақалпоғистон Республикасида фуқаролар орасида аниқланган.\nШу билан бирга, 1 нафар коронавирусга чалинган бемор вафот этди. Жами қурбонлар сони 443 нафарга етди.\nШу пайтга қадар 49 224 нафар коронавирус инфекциясига чалинган фуқаролар (93 фоиз) соғайган. Ҳозирда мамлакатда 3 384 нафар даволанмоқда.


Мирзиёев Жиззах шаҳрида. Озодлик мобил мухбири олган сурат.\nШавкат Мирзиёевнинг Жиззах вилоятига сафари давомида президент борган ва бориш эҳтимоли бўлган ҳудудлар ички ишлар ходимларининг кучли назоратига олинди. Озодликка боғланган оддий жиззахликларнинг айтишича¸ милиция ходимлари кўчалар бошида туриб, одамларни уйидан чиқармаган¸ шаҳар ва туман марказларига қўймаган¸ айрим ҳудудларда бозор ва дўконларни ëпишган.\nЎзбекистон президенти 27 апрель куни Жиззах вилоятига сафар қилди. Маҳаллий оммавий ахборот воситалари бу ташрифга оид тафсилотларни¸ президентнинг қаерга бориб¸ кимлар билан учрашганини кун давомида ëритиб борди.\nХусусан¸ маҳаллий матбуотга кўра¸ президент Зафаробод туманидаги "Чимқўрғон" қишлоқ фуқаролар йиғини ҳудудида Жиззах нефтни қайта ишлаш мажмуаси қурилишига тамал тоши қўйиш маросимида қатнашди.\nБу сафарнинг расмий ва ярим расмий матбуот ëритмаган жиҳатларини эса¸ оддий жиззахликлар Озодликка йўлладилар.\n“Жиззах шаҳрида ҳаёт тўрт соатга тўхтаб қолди”\nЖиззах шаҳрида яшовчилардан бирининг Озодликка ёзишича, Шавкат Мирзиёевнинг сафари сабабли одамлар¸ ҳатто¸ уйларидан чиқа олмай қолган.\n“Бугун Жиззах шаҳрида ҳаёт тўрт соатга тўхтаб қолди, чунки бизга президент келди. Ҳаттоки маҳалламиздан, кўча бошидаги уйларимиздан чиқа олмадик. Ҳамма жойда милиция ва МХХ. Ҳозир йўлларни очиб юборишди”, деб ёзди жиззахликлардан бири Озодлик Telegramига.\n"Президентни узоқдан кўришга ҳам қўйишмади"\nБошқа жиззахлик эса¸ президент келиш эҳтимоли бўлган жойлар атрофидаги объектлар бутунлай ишламаганини хабар қилди.\n“Бугун эрталаб уй телефоним ишламай қолди. Ўзтелекомда ишлайдиган танишимга телефон қилсам, бизни ишхонамизга қўймаяпти, бугун дам оламиз экан, деди. Сабаби Ўзтелеком вилоят ҳокимлиги биноси ёнида жойлашган. Президент келаётган вақтда яқин-атрофдаги биноларда ишхона, магазин ва ҳоказоларга ҳеч ким киритилмади. Самарқандга ёки Қорақалпоққа борганларида кўчаларда оддий халқ томоша қилиб турганини телевизорда кўрган эдик. Нима сабабдандир¸ бизни узоқдан ҳам кўргани қўйишмади. Яна бир гап, бир ҳафтадан буён узлуксиз свет берилаяпти. Эртадан бошлаб яна эски шароитга кўникишга тўғри келади, шекилли”, дейди бу жиззахлик.\n“Зафарободда бозор ва дўконлар ҳам ёпилди”\nЗафаробод туманида яшайдиган Исмоил исмли тадбиркор одамлар уйларидан чиқарилмагани ва бозор, дўконлар тушгача ёпилгани боис¸ ўзи ҳам ишга боролмаганини айтди.\n“Ҳар бир кўчанинг бошига милиция қўйиб ташлаган. Чиқиб ишга бормоқчи бўлсак, бор¸ уйингда тинчгина ўтир, деб қайтариб юбораяпти. Бугун Мирзиёев келиб-кетгунча бозор ва дўконлар ҳам ишламади. Лекин Мирзиёев туман марказига келмади, у вертолётда Чимқўрғонга бориб қайтди”, дейди Исмоил\n“Форишга бу президентнинг ҳам оëғи тегмади”\nФоришликлардан бири Озодликка Мирзиёевнинг келишини орзиқиб кутган форишликлар президент бу районни четлаб ўтганини эшитиб¸ кўнгли ўксиганини ëзади.\n“Президент цемент заводига келди, лекин Фориш туманига келмади. Кўпчиликнинг президент билан учрашиш ва бу ердаги муаммолар ҳақида гапириш орзуси бор эди. Бу жойларга бирорта президентнинг қадами етмаган. Ислом Каримов ҳам бирор марта келмаган. Шунинг учун ҳам туман ҳар томондан қолоқ бўлиб ётибди ва токи президент келмагунча қолоқ бўлиб ётаверади”, деб ёзди форишликлардан бири.\n"Супирилмаган кўчалар Мирзиёев келишидан олдин тозаланди" (ВИДЕО)\n"Мирзиёев гапираверади, маҳаллий ҳокимият инобатга олмайди" (ВИДЕО)


Екатеринбургдан ташвишли хабарлар келмоқда | Azon.uz - Ахборот-таҳлилий портал\n7049 23:00 19.02.2020\nАфтидан Свердловск расмийлари шаҳарда Исломнинг барча кўринишларидан бутунлай халос бўлишга қарор қилишган шекилли, маҳаллий ҳокимият учинчи масжидни ҳам бузишга қарор қилди.\nШаҳарнинг жануби-ғарбий қисмида жойлашган “Мавлид” масжиди бузилиши мумкин. Свердловск вилояти мусулмонларнинг вилоят диний бошқармасининг берган жавобида айтилишича, масжид ҳеч қачон мусулмон жамоасининг мулки сифатида рўйхатдан ўтказилмаган.\n“Мавлид” масжиди 1982 йил 3 майда Свердловскнинг кекса мусулмонлари томонидан сотиб олинган собиқ хусусий уйда жойлашган. Бу Урал пойтахтидаги мусулмонларнинг биринчи масжиди ҳисобланади. Мусулмонлар шаҳар Кенгаши ижроия қўмитасидан минора ва масжид қуриш учун ер ва рухсат олганлар.\nҲозирга қадар Екатеринбургда аллақачон иккита масжид: “Раҳмат” масжиди ва шаҳар марказидаги вақтинчалик намозхонани йўқ қилган.\nРасмийлар ўз қарорларини мусулмон идоралари билан можарога, шунингдек, шаҳарнинг ушбу қисмида кўп қаватли мавзенинг қурилиши бошлангани ва масжиднинг ушбу улкан режага халақит беришига боғламоқда. Шу билан бирга, шаҳар мусулмонларининг эҳтиёжлари ва бузилган масжидларга мусулмон жамоатининг катта пуллар сарфлагани ҳеч кимни қизиқтирмайди. Шу муносабат билан, барча манфаатдор мусулмонлардан масжидни сақлаб қолишни ва Екатеринбург мусулмонларини камситишларига йўл қўймасликни сўраймиз. Ҳатто ушбу воқеа ҳақида маълумотнинг тарқалиши ҳам масжидни бузилишдан сақлашга ёрдам беради.\nРоссия мусулмонлар Екатеринбург масжид Махсус\n695 15:30 06.04.2020\n856 14:30 06.04.2020\n1714 21:30 04.04.2020\n2523 09:53 04.04.2020


Мирзакматов Ўшнинг "юраги" - Марказий бозорни бошқа жойга кўчирмоқчи\nМирзақматов Ўш "юраги" бўлган ва қонли воқеалар пайтида жароҳатланган бозорни энди бошқа жойга кўчирмоқчи.\nЎш шаҳри Марказий бозорини бошқа жойга кўчириш режаси шаҳар мэри Мэлис Мирзакматовнинг маҳаллий ўзбеклар манфаатларига яна бир зарба беришга уринишидир. Бу фикрни шу кунда Ўшда кўпчиликдан эшитиш мумкин. Бозордаги савдо расталарию дўконларнинг тахминан 70-80 фоизи ўзбеклар мулкидир.\n26 июл куни кеч соат 6 га яқин Карвон сарой рўпарасидаги бинога ўт кетди. Бино бир неча соат ичида куйиб кул бўлди.\nЎшликлар ҳануз “Баҳор” чойхонаси, деб атайдиган, Сталин даврида қурилган бақувват бино кейинги йилларда хўжалик моллари магазинига айлантирилган, соҳиби Усмон ҳожи эди.\nМарказий бозорнинг собиқ бозорқўми Усмон ҳожи “Баҳор” чойхонасини 90-йиллар бошларида хусусийлаштириб олганди.\nБугун Усмон ҳожининг телефонини изладик. Таниганлар Ҳожининг бошқа кўплаб ўшлик ўзбеклар сингари шу кунда Қирғизистонда эмаслигини айтишди.\nУсмон ҳожининг магазини Марказий бозорда аввал талон-тарож қилиниб, сўнгра ёндирилган иморатлардан биридир.\nМарказий бозордаги мулкидан ажраган мана бу йигит ҳам шу кунда жон сақлаш мақсадида Қирғизистондан қочиб чиққан.\n- Йўлнинг бу бетида Оқбура дарëсининг олдида узун дўконлар бўларди. Шу ерда менинг иккита дўконим бор эди. Мен деганим бу менинг оилам. Оилавий ака-укалар иш қилардик. Шу ерда иккита дўконни 10 минг доллардан олганмиз. Битта дўконнинг ичида ëғ маҳсулотлари сотардик. Битта нарса қўймаган. Ҳаммасини ëқиб юборишган¸ куйдириб юборишган¸ олиб чиқиб кетишган. Машиналарга юклаб-юклаб Олой томонга олиб кетганини кўрган одамлар бор экан¸- дейди Марказий бопзордаги мулкидан ажраган йигит.\n11, 12, 13 июн кунлари бўлиб ўтган талон-тарож ва ўт қўйишлардан сўнг шаҳар мэрияси Марказий бозорни 20 августгача ёпиб қўйган, бу чорани ҳокимлик бозорда тозалаш ишлари ўтказиш зарурати билан изоҳлаганди.\n29 июн куни эса, Ўш шаҳар мэри Мэлис Мирзакматов Марказий бозорни бошқа жойга кўчиришни режалаштираётгани тўғрисида баёнот берди.\nБозор Марказий Осиёда ҳар бир шаҳарнинг юрагидир. Ўш бозори эса, ўша “юрак”ларнинг энг қадимийси.\nЎшнинг ёшини 3000 йил, деб иддао қиладилар. Демак, бозорнинг ёши ҳам бундан кам эмас.\nЎшликларнинг айтишича, қадим-қадимдан Ўш бозорида ўзбеклар савдо қилган. Бинобарин, 90-йиллар бошида хусусийлаштириш бошланганида бозордаги объектлар унда ишлаганларга бўлиб берилган эди, дейди ўшлик Баҳодиржон Аҳмедов.\n- Ўш бозори Облпотребсоюзга қарашли бўлган. 80 фоиз жой эгалари ўзбеклар. 20 фоизини мустақилликдан кейин баъзи бир қирғизлар сотиб олган. Ҳиссадорлик жамияти деймиз¸ шунга ўтиб олиб бозордаги ўз улушини бўлишиб олган¸ сотиб олган. Кам ҳисоблаганда 70 фоизи ўзбекларнинг шахсий мулки ҳисобланади. Шунинг ҳисобига бозорни ëпамиз деган нияти бор буларнинг¸ дейди Баҳодир Аҳмедов.\nСуҳбатдошимизнинг ҳам Марказий бозорда чоғроқ дўкони бор эди.\n- Бизнинг ҳам дўконимиз бор эди. Эшикларни бузишиб¸ ҳамма нарсани олиб чиқиб кетиб бўлишди. Бизники унча катта эмас. Ҳеч нарса қолдирмай ташиб чиқиб кетишибди. Бир-иккита магазинларимиз бор эди. Шуларни ҳам ëқишибди тинчлик кунида¸- дейди Баҳодир Аҳмедов.\nСуҳбатдошимиз айтаётган “тинч кунларда ёқилган” магазинлардан бири тўғрисида лавҳамиз бошида айтдик.\nЎш дўппидай шаҳар. Шунинг учун ҳам Марказий бозордаги қайси объект кимники эканлигини кўпчилик билади.\n- Кўприк Ҳикматулло аканики. Ундан кейин Даврон Собировнинг икки қаватли магазини келади. Ўнг тарафда Усмон ҳожининг магазини. Карвон сарой Тожиддин ҳожиники...\nЎшлик йигит тилга олаётган исмлару уларга тегишли мулкларни санашни шу ерда тўхтатдик ва сўрадик:\nОзодлик: Марказий бозорнинг ҳудудию кўчмас мулки биноларининг тахминан қанча фоизи ўзбекларники?\n- У ерда асосан 80 фоизга яқини ўзбекларникида¸ дейди ўшлик йигит.\nБу йигит ҳам бояги суҳбатдошимиз – Баҳодиржон Аҳмедов айтган рақамни айтди.\nЎш шаҳри мэри Мэлис Мирзакматов 29 июн куни Марказий бозор ёпилажаги, у шаҳарнинг Ғарбий микрорайонига кўчирилажаги тўғрисида баёнот берган эди.\nЎша куни мэр бозор ўрнида йўл ва кўприк қурмоқчи эканлиги тўғрисида айтган.\nБир неча кун олдин эса, Мирзақматов бозор юзасидан яна бир баёнот берди: Марказий бозорнинг Тўқимачилик комбинати ҳудудига кўчирилишини айтди.\n- Тўқимачилик комбинати ҳудудида ўрни катта ерлар борда. Шу ерлардан биттасини бозор қилиши мумкин деган гап бўлдида¸ деб хабар қилди ўшликлардан бири.\nСуҳбатдошларимизнинг айтишича, фожеадан бери ўтган икки ой ичида Марказий бозорни кўчириш учун шаҳар мэри таклиф қилган икки жой: Ғарбий микрорайон ҳам, Тўқимачилик комбинати ҳам миллатлараро муносабатлар ўта таранг бўлиб турган бир пайтда мутлақо қабул қилиб бўлмас таклифдир. Чунки бу районларда асосан қирғиз миллатига мансуб фуқаролар истиқомат қиладики, бу ҳолат вазиятни янада таранглаштириши мумкин холос.\nМарказий бозор, уларнинг фикрича, аксинча, муносабатларни соғломлаштирадиган жойдир.\nБозорни кўчириш ғоясига бу ерда тирикчилик ўтказиб келган қирғиз савдогарлари ҳам қарши эканликларини билдирмоқдалар. Уларнинг бир гуруҳи 5 август куни шаҳар мэрияси биноси олдида норозилик акцияси ҳам ўтказди.\nБозордаги кичкина “точка”сида савдо қилиб уч фарзанд боқаётган, шу кунда бозор ёнидаги кўчада савдо қилаётган Айгул Базарбаева 12 август куни бундай деди:\n- Йиққанимиз анчайин пулни тўполон кунлари еб битирдик. Бу ерда ўтирганларнинг кўпчилиги бўйнида қарзи бор, уни тўлашлари керак. Марказий бозор ўз ўрнида қолиши керак¸ дейди Айгул Базарбаева.\nУмуман, бозорни кўчириш ғояси ўзининг миллатчи эканлиги тўғрисида баралла баёнот берган Мирзақматовнинггина ғоясидир, дейиш мумкин.\nЧунки шаҳар мэриясида бундан икки йил олдин ҳам бундай ғоя йўқ эди. 2008нинг 18 апрелида ўша даврдаги бозорқўм Базарбай Сўлпиев Марказий бозор 1-1,5 йил ичида реконструкция қилинажаги тўғрисида баёнот берган эди.


Россия президенти газ очмоқчи\n28 октябр 2021, Тошкент вақти: 02:52\nРоссия президенти Дмитрий Медведев 21 декабрь куни кечқурун амалий ташриф билан Туркманистонга сафар қилди.\nБугун у Ашхободда туркман газининг Россияга оқимини қайта тиклаш юзасидан Туркманистон президенти билан сўзлашувлар ўтказади.\nТуркман газининг Россияга экспорти жорий йил апрелида газ қувурида юз берган портлаш оқибатида тўхтаб қолган эди. Ўшанда расмий Ашхобод аварияни атайлаб уюштирганликда “Газпром”ни айблаган эди.\nАхборот агентликлари туркманистонлик бир расмийга таяниб хабар қилишича, Медведев Бердимуҳаммедов билан газ таъминотини қайта тиклаш тўғрисидаги шартномани имзолашлари мумкинлиги тўғрисида хабар қилди.\nРоссия президенти Ашхободга Туркманистон-Хитой газ қувури ишга туширилгандан бир неча кун ўтиб сафар қилди.


13:56 14.05.2020 (Янгиланган 13:57 14.05.2020)\nЖорий йилнинг дастлабки чорагида божхона постларида экспортга чиқарилаётган товар ва транспорт воситаларининг божхона расмийлаштирувига ўртача 53 дақиқа сарфланган.\nТОШКЕНТ, 14 май — Sputnik. Ўзбекистон 2020 йилнинг январь-апрель ойларида 1,7 млрд долларлик маҳсулотларга хорижга экспорт қилди. Бу ҳақда Давлат божхона қўмитаси матбуот хабар қилди.\nХабарда ёзилишича, республикада экспортёр тадбиркорларни қўллаб-қувватлашга қаратилган чора-тадбирлар, қулайликлар ва эркинликларни ўзида қамраган янги тартиблар жорий қилинмоқда.\nМасалан, товарлар учун экспорт божи бекор қилинди, божхона расмийлаштируви учун йиғимлар қисқартирилди, экспортдан тушган валюта маблағларини давлатга мажбурий сотиш каби бюрократик тартиблар бекор қилинди.\nМева-сабзавот маҳсулотларини экспорт қилувчи юридик шахслар экспортни дастлабки тўловсиз, аккредитив очмасдан, банк кафолатини расмийлаштирмасдан ҳамда экспорт шартномасини сиёсий ва тижорат хавфларидан суғурта полисисиз амалга оширишмоқда.\nЭкспорт контрактини тузишга ҳожат йўқ - инвойснинг ўзи етарли. Тадбиркорлик субъектлари улгуржи савдо қилиш лицензиясига эга бўлмасдан мева-сабзавот маҳсулотлари экспортини амалга оширишмоқда ва маҳсулотларнинг экспорт нархларини эркин белгилашмоқда.\nАмалдаги тартибларга биноан экспорт қилинадиган мева-сабзавот маҳсулотлари божхона кўригидан ўтказилмайдиган бўлди.\n“2020 йилнинг январь-апрель ойларида эса расмийлаштирилган 3 мингта яқин экспорт божхона декларациялари асосида 1,7 млрд. АҚШ долларлик маҳсулотларга хорижга экспорт қилинди”, - дейилган хабарда.\nМиллий маҳсулотлар ҳозирда дунёнинг 73 та давлатига етиб бормоқда. Мазкур давлатлар рўйхатида Россия, Туркия, Қозоғистон, Хитой, Қирғизистон, Афғонистон каби мамлакатлар олдинги қаторларда туради.\nТаъкидланишича, тадбиркорлар йил бошидан буён 186 млн доллар қийматидаги мева-сабзавотларни хорижга экспорт қилишга муваффақ бўлган.


Навоий вилоятида тўртта кўприк қайта таъмирланди\nТошкент +42,4 °C\n19 Июл 2019 Пойтахтдан оқиб ўтувчи каналда қайиқларда сайр қилиш маскани…\n19 Июл 2019 Ўзбекистон Президенти Жаҳон банки делегациясини қабул қилди\n29 Янв 2019 1491\nАвтомобиль йўллари давлат қўмитаси тизимидаги «Умумий фойдаланишдаги автомобиль йўлларини қуриш ва реконструкция қилиш дирекцияси» ДУК буюртмачилигида – Навоий вилоятидаги 4 та кўприк реконструкция қилиниб, таъмирдан чиқарилди.\nТаъмирланган кўприклардан бири – вилоятнинг Нурота туманидаги «Янгиобод» ва «Чўя» қишлоқларини боғловчи сой устидаги, 4Н380 автомобиль йўлининг 29,4-километрида жойлашган. Кўприкнинг узунлиги 36 п/м, эни 12 метрни ташкил этади.\n4К 387 «Тошработ қ – Ғамхўр қ.» автомобиль йўлининг 8-километрида реконструкция қилинган, узунлиги 18 п/м, эни 13 метрни ташкил қилган яна бир кўприк – Навоий вилоятининг Қизилтепа ва Бухоро вилоятининг Ғиждувон туманлари ҳудудини боғлаб туради.\nНавбатдаги – 4н374в автомобиль йўлининг 5-километридаги кўприк ҳам қайта таъмирланди. Мазкур кўприкнинг узунлиги 12 п/м, эни 10 метр, кўприкка кириш-чиқиш йўллари эса 40 метрни ташкил қилади.\nХатирчи тумани Зартепа қишлоғидаги «Аччисағоноқсой» қирғоқлари ёғингарчилик пайтида, сел келиши оқибатида кенгайиб кетгани боис, сой устидаги кўприк таъмирталаб ҳолатга келиб қолганди. Ушбу кўприкда ҳам таъмирлаш ишлари амалга оширилди. Шу билан бир қаторда кўприкнинг узунлиги 12 п/м дан 15 п/мга узайтирилди ҳамда тўлиқ қайта қурилди.\nПойтахтдан оқиб ўтувчи каналда қайиқларда сайр қил…\nЖорий йилнинг 21 июлидан “Бўзсув” каналининг Минор масжидига туташ …\nЎзбекистон Президенти Жаҳон банки делегациясини қа…\nЎзбекистон Республикаси Президенти Шавкат Мирзиёев 19 июль куни Жаҳон банкининг…\nХитой билан 24 та электровоз етказиб бериш бўйича …\n«Ўзбекистон темир йўллари» АЖда Ўзбекистон темир йўл маъмурияти бош…\n12 Июл 2019 1406\n24 Июн 2019 1396\n12 Июл 2019 1263\n12 Июл 2019 1204


Озодликка ёзган наманганлик билоггер ойликлари пластик картага ўтказилган намаганликлар банкоматларда пул йўқлиги боис, пулини тужжорларга ҳақ бериб, нақдга айлантираётгани, тужжорлар ўз хизмати учун пластик картадан чиқариб олинган умумий сумманинг 20 фоизига қадар “ҳақ” олаётгани ҳақида Озодликка хабар йўллади.\nМақоласида блоггер Наманган вилояти диний идорасида ишлайдиган қўшнисига таяниб, "Ўзбекистон мусулмонлари идораси раиси Усмонхон Алимов пластикдан пул нақдлаштиришни судхўрлик, деб фатво берибди”, деб ëзди.\nБу мақола ортидан Озодлик мухбири Ўзбекистон мусулмонлари идорасининг Фатво бўлими раҳбари шайх Абдулазиз Мансурга боғланди.\nШайх ҳазратлари бундай фатво чиқарилмагани, аммо наманганлик блоггер тилга олган амал – пластик карточкадаги пулни нақдга айлантириш чоғида мижоздан фоизга пул олиш ва мижознинг фоизга пул бериши ҳам судхўрлик эканини айтди.\nБу мазмундаги мақола Озодлик радиоси веб сайтига қўйилгач, унга турли шарҳлар кела бошлади.\nУларнинг баъзиларида мусулмонларни судхўрликка ундаётган Ўзбекистондаги монетар система ва молия тузилмалари мусулмонлар идораси раҳбарларининг фатвоси билан ўзгариб қолмаслиги таъкидланди.\nАммо, шу билан бирга бир қатор саволлар ҳам кела бошлади. Жумладан, Ўзбекистонда мусулмонлар фоизлик ишларга аралашишга мажбур қилаётган ҳолатлар кўпаяётгани, мисол учун, ёшларнинг таълим кредити, ипотекага уй ёки кредитга автомобиль олишга мажбур қолаётгани айтилди.\nБундай амалларнинг ҳукми сўралди ва аксари Ўзбекистондан бўлан бу саволга мамлакатдаги 30 миллион мусулмонга берилаётган фатволарга расман масъул шайх Абдулазиз Мансур ҳазратларидан жавоб олишга уриндик.\nШайх ҳазратлари судхўрлик масаласи – Исломдаги жуда нозик масала экани ва Ўзбекистондаги бугун мусулмонларни фоиз тўлаш, унга шерик бўлишга мажбурлаётган банк ва молия тизимига оид саволларга айни дамда жавоб бера олмаслигини айтди.\nАммо, тингловчиларнинг баъзи саволлари, жумладан кредитга банкдан автомобиль олиш, банкка хизмати учун фоиз ҳисобида ҳақ тўлаш каби амаллар ҳукми ҳақидаги саволларга жавоб берди.\nЎзбекистон Мусулмонлари идораси мулозими бу амаллар ҳар доим ҳам судхўрлик, деб кўрилмаслиги, баъзи ҳолларда улар жоиз бўлиши ҳақида гапираркан, бунга ҳужжат тариқасида мисрлик таниқли ислом олими Саид Тантовий чиқарган китобни тилга олди.\n- "Ал иқтисод фил-Ислом" китобида кредитга пул олаётган одам буни "насия савдо", деб ният қилиб олсин, деган. Исломда насия савдо жоиз, ҳалол. Яъни, насия савдода мол қиммат бўлади ва кредитга машина олаётганда бунинг нархини уч йилда бўлиб-бўлиб тўлайман, бу насия савдо, деб ният қилиб олсин, деб ёзган, - деди Абдулазиз Мансур.\nҚуйида у кишининг бу борада берган жавоблари ўрин олган "Ислом ва мусулмонлар" эшиттиришини тўлиқ тинглашингиз мумкин.\nМусулмонлар идораси раиси ўринбосари, идоранинг Фатво бўлими раҳбари шайх Абдулазиз Мансурнинг ўзи таъкидлаб ўтгани каби исломда судхўрлик масаласи жуда баҳсли масала.\nБу борада берилган фатволар, одатан баҳслидир. Яъни, муштарийларимиз орасида Абдулазиз Мансурнинг Ўзбекистон ҳукумати монетар сиёсатига ройиш оҳангда янграган фатвосини танқид қилувчилар топилар.\nВаҳоланки, мисрлик олим, эндиликда марҳум Саид Тантовийнинг ўзи ҳам айни масалада танқид қилинган уламолардан бири эди.\nШу боис, Озодлик шайх Абдулазиз Мансур берган жавоблар, хусусан, кредитга автомобиль олиш ёки банкларга уларнинг хизмат ҳаққини фоиз ҳисобида тўлаб, уларнинг хизматидан фойдаланиш судхўрлик эмас, деган жавобни энг тўғри жавоб, дея тақдим қилиш ниятидан йироқ.\nБу жавоб 30 миллион аҳолиси бўлган Ўзбекистонда расмий диний ташкилот номидан берилаётган фатволарга масъул мутасаддининг жавоби ўлароқ сизга тақдим этилди.\nБинобарин, Қуръон маънолари таржимаси муаллифи бўлган ва Ўзбекистонда чиқарилаётган бугунги диний адабиётлар мазмунига ҳам масъул шайх ҳазратлари фатвосига ҳужжат келтирди.\nМарҳамат, бу борада Озодлик орқали фикр билдиришни истаган, судхўрлик бобидаги саволларга соф диний-илмий нуқтаи назаридан жавоб бериб, мусулмонлар мушкулини осон қилиш истагида бўлган муштарийлар бизга боғланишлари мумкин!\nБизга қўнғироқ қилинг: +420 221 123 437\nБизга WhatsApp орқали боғланинг: +420 608 549 460


“Партия патронажи” университетда сафдошларимизни кўпайтирди | "Адолат" СДП\n“Партия патронажи” университетда сафдошларимизни кўпайтирди\n“Адолат” СДП Наманган вилоят ташкилотида партия сафларини кенгайтириш масаласига алоҳида эътибор қаратилмоқда. Шу йилнинг ўзида жойларда 28 та янги БПТ тузилди. Аъзолик билетлари топширилган кишилар сони эса 630 нафардан ошиб кетди.\n– Албатта, бундай натижаларга эришиш осон бўлаётгани йўқ, - дейди “Адолат” СДП вилоят Кенгаши раисининг ўринбосари Баҳодир Болтабоев. – Фаолларимиз партиямиз нуфузини оширишга бағишланган тарғибот тадбирларини кўплаб ўтказмоқдалар. Оммавий ахборот воситалари, ижтимоий тармоқлар имкониятларидан ҳам кенг фойдаланилмоқда. Айни пайтда “Партия патронажи” ҳам яхши самара бермоқда.\nКуни кеча вилоят Кенгаши ходимлари Наманган давлат университетида бўлдилар. Олий ўқув юртида яна бир маслакдошимизга партия билети топширилди. Мазкур тарбирда Кенгаш раисининг ўринбосари Ёрқиной Ҳожиматова ва бош мутухассис Дилшода Турғунова иштирок этдилар. Улар иштирокида университет ходимлар бўлимининг бошлиғи Комилжон Умаров Ўзбекистон “Адолат” СДП сафига қабул қилинди.\n- Мен мамлакатимиз ижтимоий-сиёсий ҳаётида рўй бераётган воқеаларни кузатиб бораман, - дейди К. Умаров. – Аввалроқ “Адолат” СДП фаолиятига доир ҳужжатларни атрофлича ўргандим. Уларда олға сурилган ғоя ва мақсадлар жуда маъқул тушди. Шунинг учун сафларингизга киришга қарор бердим. Вилоят Кенгаши ходимларига қўнғироқ қилсам, “Партия патронажи” усулида аъзо бўлиш мумкинлигини билдиришди. Бундан жуда хурсанд бўлдим.\nШу ўринда Комилжон Умаров меҳнат фаолиятини 1993 йилда мактаб ўқитувчилигидан бошлаганлигини айтиб ўтиш лозим. Йигирма йилдан зиёд вақтдан бери эса унинг фаолияти НамДУ билан боғлиқ. Бу ерда ўқитувчи, катта ўқитувчи, маркетинг бўлими бошлиғи бўлиб ишлади. Энди эса ходимлар бўлимини бошқармоқда.


Тошкентда ички ишлар ходимлари бепул ниқоб тарқатмоқда\nПайшанба куни ниқоб тақмаганларга жарима солинмайди.\nТошкент шаҳар ИИББ ходимлари 25 июндан бошлаб ҳар пайшанба куни аҳолига бепул ниқоб тарқатади. Бу ҳақда Тошкент шаҳар ИИББ матбуот хизмати маълум қилди.\nХабарда айтилишича, ҳар пайшанба профилактика куни, деб эълон қилинган. Бу куни ниқоб тақмаганларга жарима солинмайди, фақат тушунтириш ишлари олиб борилиб, уларга ички ишлар органлари ходимлари томонидан ниқоб тақдим этилади.\nБилдирилишича, 25 июнь куни аҳолига 30 мингдан ортиқ тиббий ниқоб тарқатилади.\n“Ҳаммани биргаликда карантин қоидаларига риоя қилишга чақирайлик. Вирусни биргаликда енгамиз”, -дейилади хабарда.


Карантин сабаб, давлат мулкини ижара олган 11266 нафар тадбиркор ижара тўламаяпти\nВазирлар Маҳкамасининг 23 мартдаги “Коронавирус инфекцияси тарқалишига қарши қўшимча чора-тадбирлар тўғрисида”ги қарори эълон қилиниши билан Давлат активларини бошқариш агентлиги тезкор чораларни кўрди. Республика миқёсида давлат мулкини ижарага олиб ишлатаётган жами 13898 нафар тадбиркорни бир ерга жамлаш, уларнинг муаммоларини эшитиш ва ижобий ҳал этиш мақсадида Қорақалпоғистон Республикаси, вилоятлар ва Тошкент шаҳри бўйича 14 та ҳудудда телеграм каналда гуруҳлар ташкил этилди.\nШунда аниқландики, умумий овқатланиш, ўқув марказлари, жисмоний тарбия, спорт, туризм ва бошқа соҳаларда давлат мулкини ижарага олиб ишлатаётган 3821 та тадбиркорнинг фаолияти тўхтатилди. Агентлик томонидан ўзбек ва рус тилларида онлайн аризалар ташкил этилиб, тадбиркорлар билан 29,6 млрд. сўм миқдорида тузилган ижара шартномаси бекор қилинмаслиги ва ижара пуллари олинмаслиги ҳуқуқий асосга келтирилди.\nШундан сўнг, босқичма-босқич пандемия хавфининг ортиши ва карантин талабларининг кучайтирилиши натижасида бошқа тадбиркорлар учун ҳам давлат томонидан яратилган имконият қўлланилди. 1 июнь ҳолатига кўра 11266 нафар тадбиркор давлат мулки объектини ишлатмаётган даври учун ижара тўламаяпти. Бу давлатга тўланиши мумкин бўлган 92.6 млрд. сўм пул уларнинг қўлларида қолмоқда дегани.\nБугунги кунда агентликда 1082 қисқа рақами ва @Davaktivuz_bot телеграм канали ишлаб турибди. Тадбиркорлар ўзларини қизиқтирган саволларига масофавий шаклда жавоблар олишлари мумкин бўлади.


Амброксол Аджио – medu.uz – Дорилар ҳақида маълумотлар ўзбек тилида\nHome Йўриқномалар Амброксол Аджио\nПрепаратнинг савдо номи: Амброксол Аджио\nСиропнинг ҳар 5 мл қуйидагиларни сақлайди:\nёрдамчи моддалар: хушбўйлаштирилган сироп асоси – q.s.; бўёвчи – Понсо 4R.\nТаърифи: оч пушти рангли, ширин таъмли ва ёқимли ҳидли сироп.\nАмброксол бромгексиннинг фаол метаболитидир. У мукокинетик (шиллиқни ташилишини яхшилаш) ва секретолитик (секретни суюлтириш) хусусиятларига эга. У балғамнинг мукополисахарид толаларини камайтириш ва фрагментациялаш йўли билан бронхиал секретнинг структурасини ўзгартиради. Шунингдек киприкчаларнинг хилпилловчи эпителийсини ҳаракатини кучайтириб, балғамни транспортини (ташилишини) яхшилайди. Амброксол альвеоляр хужайралар томонидан фосфолипидлар синтезини ва хужайра сиртидаги липидларни ҳосил бўлишини рағбатлантиради у нафас олишни яхшилайди ва бироз даражада йўтални сусайтиради. Амброксол хужайра цитокинлари ва арахидон кислотаси метаболитларини ишлаб чиқарилишини тормозлаши туфайли яллиғланишга қарши хусусиятларга эга.\nИчга қабул қилингандан кейин амброксол меъда-ичак йўлларидан деярли тўлиқ сўрилади. Максимал концентрациясига Cmax барча перорал дори шаклларини ичга қабул қилингандан кейин 2 соат ўтгач эришилади.\nАмброксол кўпроқ жигарда метаболизмга учрайди.\nTmax га 1-3 соатдан кейин эришилади. плазмадан ярим чиқарилиш даври – T1/2 7-12 соатлар интервалида бўлади, плазмадан (амброксол ва унинг метаболитларини) умумий ярим чиқарилиш даври 22 соатни ташкил этади. Жигарда конъюгация йўли билан метаболизмга учрайди ва фармакологик фаол метаболитлари ҳосил бўлади.\nЯрим чиқарилиш даври – 9-10 соат. Амброксол, асосан метаболитлари кўринишида (тахминан 90% буйрак орқали) сийдик билан ва ўзгармаган ҳолда – 10% чиқарилади. Жигар фаолиятини оғир бузилишларида амброксолнинг клиренси 20-40% га камаяди, оғир буйрак етишмовчилиги бўлган пациентларда эса, амброксол ва унинг метаболитларини ярим чиқарилиш даври узаяди.\nюқори ва қуйи нафас йўлларининг қовушқоқ балғамни ажралиб чиқиши билан кечувчи ўткир ва сурункали бронхопульмонал яллиғланиш касалликларида (ўткир ва сурункали бронхит, пневмония);\nрино-фарингеал йўлларнинг қовушқоқ балғамни ажралиб чиқиши билан кечувчи яллиғланиш касалликларида (ларингит, фарингит, синусит ва ринит);\nбалғамни кўп миқдорда ажралиб чиқиши билан кечувчи обструктив бронхитда ва бронхиал астмада;\nсурункали пневмонияда қўлланади\nКатталарда: биринчи 2-3 куни суткада 10 мл дан 3 марта, сўнгра суткада 10 мл дан\n2 марта ёки суткада 5 мл дан 3 марта буюрилади.\n2 ёшгача бўлган болаларда: суткада 2 мл дан 2-3 марта, 2 ёшдан 5 ёшгача суткада 2,5 мл дан 3 марта буюрилади.\n5 ёшдан 12 ёшгача бўлган болаларда: суткада 5 мл дан 2-3 марта буюрилади.\nКам ҳолларда меъда-ичак йўллари томонидан нохуш реакциялар (кўнгил айниши ва қоринда оғриқ) ва аллергик реакциялар (терида тошма, юзда шиш, нафас олишни жуда қийинлашиши, қизиб кетиш ва иситма) кузатилиши мумкин.\nАмброксолни ҳомиладорликнинг биринчи уч ойлигида ва лактация даврида, меъда ва ўн икки бармоқ ичак яра касаллигида ва препаратнинг фаол моддаси ва бошқа компонентларига ўта юқори сезувчанликда қўллаш мумкин эмас.\nАмброксол Аджио сиропи бошқа йўталга қарши препаратлар билан бирга қўлланганда, йўтал рефлексини сусайтириши туфайли, бронхиал секрецияни хавфли тутилишига олиб келиши мумкин. Бундай мажмуавий даволашни буюришга бўлган кўрсатмаларни синчков баҳолаш лозим.\nАмброксол бир вақтда амоксициллин, цефуроксим ва эритромицин антибиотиклари билан қўлланганида бронхиал секретга юқори даражада кириб боради.\nАмброксолни меъда-ичак йўлларини ярали шикастланиши, тиришишли бузилишлари ва бронхларида ўтказувчаликни бузилиши (кам ҳолларда хавфли цилиар дискинезия синдроми) бўлган пациентлар, секрецияни тутилиш хавфи туфайли, препаратни эҳтиёткорлик билан қабул қилишлари керак. Жигар ва буйрак етишмовчилиги бўлган пациентлар препаратни эҳтиёткорлик билан қабул қилишлари керак.\nАмброксолни ҳомиладоролик вақтида, айниқса биринчи учойликда қабул қилиш мумикн эмас. Амброксол она сутига киради, бироқ чақалоққа препаратнинг терапевтик дозаларини салбий таъсирининг жуда кам эҳтимоли бор. Лактация даврида препаратни қабул қилиш зарурати туғилганда, эмизишни тўхтатиш тўғрисидаги масалани хал этиш керак.\nҚўллашдан олдин йўриқномани диққат билан ўқиб чиқинг.\nПрепарат болалар ололмайдиган жойда сақлансин ва яроқлилик муддати ўтгандан сўнг ишлатилмасин.\n100 мл дан сироп, қахрабо рангли шиша флаконларда ўлчов стаканчаси қўллаш, бўйича йўриқномаси билан бирга картон қутида.\nҚуруқ, салқин, ёруғлик ва намликдан ҳимояланган жойда, 25°С дан юқори бўлмаган ҳароратда сақлансин.


Каттақўрғон шаҳар ҳокими Гавҳар Алимова “Яшил макон” умуммиллий лойиҳаси доирасида ҳамда аҳоли саломатлигини асраш, уларга намунали тиббий хизмат кўрсатиш борасида амалга оширилаётган ишлар ва келгусидаги режалар бўйича шаҳар аҳлига мурожаат қилди.\n01.12.2021 - 09:09\nБатафсил Каттақўрғон шаҳар ҳокими Гавҳар Алимова “Яшил макон” умуммиллий лойиҳаси доирасида ҳамда аҳоли саломатлигини асраш, уларга намунали тиббий хизмат кўрсатиш борасида амалга оширилаётган ишлар ва келгусидаги режалар бўйича шаҳар аҳлига мурожаат қилди.\nБИЗ ЗЎРАВОНЛИККА ҚАРШИМИЗ!\nШу кунларда мамлакатимиз бўйлаб «Гендер зўравонликка қарши 16 кунлик фаол ҳаракатлар” давом этмоқда. Яқинда шу муносабат билан 14 умумтаълим мактабида шаҳар ҳокимлиги томонидан қувноқ стартлар спорт мусобақаси ўтказилди.\nБатафсил БИЗ ЗЎРАВОНЛИККА ҚАРШИМИЗ!\nТАШЛАНДИҚ ЖОЙ ЎРНИДА БОҒ ЯРАТИЛДИ\n“Яшил макон” умуммиллий ҳаракати доирасида жуда катта ҳажмдаги кўкаламзорлаштириш, ободонлаштириш ишлари олиб борилди. Жумладан, шу кунга қадар шаҳримизда ҳам минг-минглаб мевали ва манзарали дарахт ҳамда арча кўчатлари экилди. Маҳаллалар, хонадонлар обод бўлди. Аҳолининг уюшқоқлиги билан ташландиқ жойлар ўрнига боғлар барпо этилди.\nБатафсил ТАШЛАНДИҚ ЖОЙ ЎРНИДА БОҒ ЯРАТИЛДИ\nҲОКИМ “БУЛЬВАР”ДАГИ ҲОЛАТДАН ЯНА НОРОЗИ БЎЛДИ\nЛоф эмас, бугун Каттақўрғон шаҳрида катта ҳажмдаги бунёдкорлик ишлари олиб борилмоқда. 20 йиллардан буён эътибордан четда қолиб келган шаҳардаги бугунги ўзгаришларни ёшу-қари каттақўрғонликларнинг эътироф этаётгани фикримизнинг исботидир.\nБатафсил ҲОКИМ “БУЛЬВАР”ДАГИ ҲОЛАТДАН ЯНА НОРОЗИ БЎЛДИ\n“МИЁНКОЛ” МАҲАЛЛАСИДАГИ ХАЙРЛИ ИШЛАР\nЯқинда "Миёнкол" маҳалласида 5-6 ёшдаги болалар учун "Мактабга тайёрлов" гуруҳи ташкил этилди. 18 нафар уйда ўтирган болажонларни ўз бағрига олган мактабгача тайёрлов гуруҳидаги машғулотлар 1- мактабгача таълим ташкилоти тарбиячилари томонидан ўтказилади.\nБатафсил “МИЁНКОЛ” МАҲАЛЛАСИДАГИ ХАЙРЛИ ИШЛАР\nГУЛДЕК ОИЛАНИНГ БУЗИЛИШИГА САБАБЧИ БЎЛИБ ҚОЛМАНГ!\n5 НАФАР ШАХС ШАРТЛИ ОЗОД ЭТИЛДИ\n“ДЎСТЛИК” МАҲАЛЛАСИДА МЕВАЛИ ВА МАНЗАРАЛИ ДАРАХТЛАР ЭКИЛДИ


"АҚШ овозини ўчирсин": Хитой элчиси шарт қўйди\nХитойнинг AҚШдаги янги элчиси Цинь Ганнинг айтишича, Вашингтон ва Пекин ўртасидаги келишмовчиликларни бартараф этиш учун мамлакатлар мулоқот ўрнатиш учун шароит яратиши керак. Aкс ҳолда, Aмерика расмийлари жим бўлишлари лозим, деб ишонади дипломат.\nЦинь Ган бу ҳақда август ойининг охирида Aмерика Қўшма Штатлари — Хитой муносабатлари миллий қўмитаси томонидан ўтказилган сессияда айтган. AҚШ-Хитой муносабатларини қандай яхшилаш мумкинлиги ҳақидаги саволга дипломат шундай жавоб берган: "Вашингтон вазиятни ёмонлашини бас қилиши керак. Aкс ҳолда, агар биз ўртадаги низоларни йўқота олмасак, АҚШ овозини ўчирсин", деган элчи.\nКиритилди: 13:47 12.09.2021. Ўқилди: 5954 марта. Фикрлар сони: 0 та.\nРоссия ТИВ: 2021 йилда Ўзбекистон Президентининг Росси...


Қўшиқчилар Ўзбекистондаги концертларда “минусовка” "фонограмма" сифатида баҳоланишидан норозилик билдиришмоқда\n21:10 / 29.07.2015\nМуниса Ризаеванинг янги концерти реклама баннеридаги ёзув борасидаги баҳс ёхуд нима учун Сергей Лазарев Тошкентда жанжал кўтарди\nҲозирда Тошкент бўйлаб Муниса Ризаеванинг 19-21 октябрь кунлари “Истиқлол” санъат саройида бўлиб ўтадиган концерти реклама баннерлари осиб ташланган.\nSayyod.com’нинг маълум қилишича, баннердаги “Фонограммадан фойдаланилади” ёзуви мухлислар орасида баҳсларга сабаб бўлмоқда. Хонанданинг ўзи ушбу концерт жонли бўлиши ва фақатгина мусиқа фонограммада, яъни “минусовка”да ижро этилишини маълум қилди.\n“Афсуски, концертда озгина бўлса ҳам фонограмма ишлатилса ҳам, баннерда бу жонли ижро деб ёзишга рухсат берилмайди. Концертнинг баннерида фонограммадан фойдаланиш ҳақида ёзув мавжуд. Мен ўз овозимга ишонаман ва жонли куйлашимни маълум қиламан. Менинг қўшиқларим мусиқасида мураккаб электрон эффектлар мавжудлиги сабабли биз минусовкадан фойдаланишга мажбурмиз. Ўзингизга маълум, бугунги кунда шундоққина микрофондан чиқаётган овозни тозалаб, уни ўзгартира оладиган дастурлар мавжуд. Мен тингловчиларни бундай йўл билан алдамоқчи эмасман, ўз овозимни борича кўрсатмоқчиман ва энг асосийси, концертга қанча меҳнат сарфланганини намойиш қилиб, концерт аъло даражада ўтиши учун 100 фоиз кучимни бағишламоқчиман”, деб айтмоқда Муниса Ризаева.\nРоссиялик таниқли хонанда Сергей Лазарев Тошкентга ташриф буюриб, ўз концерти реклама баннерида фонограмма ишлатилиши ҳақидаги ёзувни кўрганида жанжал кўтарганди.\n“Нима учун сизда минусовка ишлатилса, албатта, бутун концерт фонограммада ижро этилади деб ёзиш керак? Ахир мен жонли куйлайман. Нима учун баннерда буни фонограмма деб ёзиш шарт? Ахир овоз жонлику!”, деб жаҳл билан айтганди хонанда.\nSayyod.com сайти кейинчалик шундай тушунмовчиликлар бўлмаслиги мақсадида масъул идоралар мавжуд тартибини кўриб чиқиб, “Жонли овоз ва фонограммада ижро этиладиган мусиқа” деган янги ёзувни киритишлари кераклигини қайд этган.